(سەروا)ی

 چ بكەم؟، چی بكەم؟، چ بكا؟

 لە

شیعری شاعیراندا

ئامادەكار/ زریان سەرچناری 2018

پیاداچوونەوە 2024

سەروا: بە ئینگلیزی: (Rhyme)، بە عەرەبی:( قافیة) بریتییە لەو دەنگە لێکچووانە کە لە کۆتایی دوو وشە یان زیاتر لە شیعردا دووبارە دەبنەوە، بە مەرجێک ئەو دەنگانە بەشێک لە وشەکان بن و واتای سەربەخۆ نەگرن. زۆرتر لە کۆتایی باڵەکان یان بەیتەکانی شیعر و ستراندا دێت، بۆ وێنە لە ئەم دێڕە شیعرە دا:

"بەدەربەدەری یان لە ماڵی خۆم

لە خاکی عەرەب، لە ئێران و ڕۆم"

وشەگەلی "خۆم" و "ڕۆم" سەروان.

ناوەکانی تر: لە زمانی کوردیدا بۆ وشەی سەروا ئەم ناوانەش بەکار دێت: بەشاوەند، بەشاڤەند، پاشبەند، پاشۆڵ، پاشڵ، قافییە.( ویکیپیدیا)

سەروادار: السجع

سەروادر: گونجان و یەکبوونی دوو بڕگەیە لەپیتی کۆتایی وشە چاکتریشی ئەوەیە بڕگەکانیان یەکسان بن. (بەهاری ڕەوانبێژی/ موحسین ئەحمەد مستەفا گەردی)

سەروادار: ئەوەیە کە دوو هەڵوێسی پەخشان یا پتر لە سەر یەک پیت یا پتر بوەستن، سەروای هەڵوێستەکان وەکوو سەروای هۆنراوە وایە، ئەوەندە هەیە لە هۆنراوەدا دەبێ کێشیشیان یەک بێت بەڵام لە پەخشاندا مەرج نییە. (ڕەوانبێژی لە ئەدەبی کوردی دا؛ بەرگی 2/عەزیز گەردی)

1. مەحوی (1836-1906)

بە نووری بادە كەشفی زوڵمەتی تەقوا نەكەم، چ بكەم؟

بـە شـەمعێكی وەها چاری شەوێكی وا نەكەم، چ بكەم؟

لـە خـەزنەی دڵـمدا هەرچی هەیە، هەر داغی سەودایە

دەسا ئەم نەقدە دەردی عیشقی پێ سەودا نەكەم، چ بكەم؟

لـەگەڵ دەسـتی مـەلا ڕێ نـاكەوێ زوننـاری زولفـی یار

وەکوو(شێخ) ئیختیاری مەزهەبی(تەرسا)نەكەم، چ بكەم؟

لـە ڕێی ئەو شۆخەدا خۆم كردە خاك و پێی نەنا پـێما

دەسا خاكی هەموو عالەم بەسەر خۆما نەكەم، چ بكەم؟

دەمـێكـە شـاری پـڕشۆری مەحەببەت مـات و خامۆشە

بە قانوونی تەجەننون شۆڕشێ ئینشا نەكەم، چ بكەم؟

لە چاوا، نـم نەما بۆ گریە، نۆبەی سوجدە بەردەریە

سیاساڵم نەبارە، نوێژی ئیستیسقا نەكەم، چ بكەم؟

لە سەر تۆم دوشمنە دنیا، قەزییەم (مانع الجمعـ)ـە

كە تەركی تۆ نەكەم، تەركی هەموو دنیا نەكەم،چ بكەم؟

بەجێ ماوم لە یاران، نابەجی ماوم، ئەجەل! زوو بە

بە مردن لەم قسووری ژینە ئیستیعفا نەكەم، چ بكەم؟

ئەوا لەیلا بە ڕۆژی حەشر ئەدا وادەی لیقا (مەحوی)!

هەتا قامی قیامەت، ئاهـ و واوەیلا نەكەم، چ بكەم؟

\*\*\*

ئـەری دڵ بـێ شـەرابی لـەعلی گـوڵڕەنگت لـە گوڵ چ بكا؟!

كە جیلوەی گوڵ لـە گوڵشەندا نەبـێ، بولبول لـە چڵ چ بكا؟

كـــە هەڵگیرسـا لە نووری بـادە شەمعـی حوسنــی جانانە

نەچێتـە سەر تەریقــەی حەزرەتی پەروانــە، دڵ چ بكا؟!

بە ئاهم گەر ڕەقیبانت بسووتێن ئەی گوڵی ڕەعنا

مـەڕەنجە، تـو خوا شوعلە لە ئاقاری چقڵ چ بكا؟!

هـەتا ماوە دەبـێ ئەشكـی نـەدامەت داوەرێنێ چــاو

عەرەق ڕیتن نەبێ، شەخسی لە كاری خۆ خەجەڵ چ بكا؟!

سەفەر جائیزنییە، با بۆ حەرەم بێ، لەو بەروبوومە

فـەقەت مەجزووبی زنجـیری نەسیبی ئاو و گڵ چ بكا؟!

فـەلەك هـەرگا كەسێكی هەڵبـڕی، وەقتی هـیلاكـەتییـە

كە سەر بۆ گەیینە پەت بێ، پێ لە كورسی و ئەسكەمل چ بكا؟!

لە عوششاق و ڕەقیب ئەو شۆخە چاوی لوتفی وەرگێڕا

كە ئاسك ئادەمی یا سەگ ببینێ، غەیری سڵ چ بكا؟!

چ حاجەت نەرگسی مەستت بكەم وەسفی بە مەخموری

كە چاوێ سورمەكێشراوی خودایی بێ، لە كل چ بكا؟!

لە هەر جێیەك هەڵێ خورشیدی عیشقی گوڵڕوخان (مەحوی)

ئـەگەر عـەقڵی ببێ، لـەو جـێگە ئـاونگی عـەقڵ چ بكا؟!

1. ناری (1874-1944)

لە فیتنەی نازی غەمزەی چاوی فەتتانی خوا چی بكەم؟

لـە ئێشی عـەقرەبی زولفی پـەرێشانی خوا چی بكەم؟

لە سەفحەی ڕوومەتم یەك جێ نەما بێ زەخمی پەیكانی

لە حەملەی فەوجی ڕووسی تیری موژگانی خوا چی بكەم؟

بە زولفی، سوبحی ڕووی پۆشی كە قیبلەی ئەهلی ئیمانە

لـە جەمعی سوبح و شام و كـوفر و ئیمانی خوا چی بكەم؟

وەکوو بارامـی گۆڕە، تـوركی چاوی بۆ نیشانەی دڵ

لـە خۆشلێدان و پڕپێكانی پەیكانی خوا چی بكەم؟

لە شەودا ماهی ڕووی دەركەوت و زوو هەڵهات و نەمزانی

لـە بێ مـیهری ڕوخی وەك مـاهی تابانی خوا چی بكەم؟

ئـەگەر چـی شێوەیی شیرینی جەزبی دڵ دەكـا هەردەم

لـە حەرفی تاڵی لێوی شەككەرئەفشانی خوا چی بكەم؟

هەتاكوو هەڵنەكات بۆ ڕەفعی زوڵمەت شەو چرای كوڵمی

لـە ڕەمزی خاڵی شیـن و لەعلی خـەندانی خوا چی بكەم؟

لەسەر سینەی بەئاهی من شكا چینی سەری زولفی

لـە پەرژینی شـكاوی باغی سێوانی خوا چی بكەم؟

لـە دوكانی خـەیاڵمدا نـەما جـنسی غەزەل ئەمڕۆ

لە بۆ فەرشی سەریری تەختی ئەیوانی خوا چی بكەم؟

نەخۆشم بێ نەباتی لێوی، من موشكیل نەجاتم بێ

لە بۆ ماچی وەکوو دەرمانی لوقمانی خوا چی بكەم؟

لە شۆڕشدایە مورغی دڵ، بە ئومێدی نەسیمی گوڵ

لە بۆ عەتری غوباری چاكی دامانی خوا چی بكەم؟

دەمـێ بۆ من نەبـوو سەیری كەناری گوڵشەنی وەسڵی

لە بێڕەحمی ڕەقیب و جەوری دەربانی خوا چی بكەم؟

ویـساڵی بـۆ ڕەقیب و دەردی هـیجرانـی بە (نــاری) دا

لە ڕەسمی بێ وەفایی و عەهد و پەیمانی خوا چی بكەم؟

\*\*\*\*

لـە دارولحوزنـی دووری، ئیختـیاری غەم نەكەم چی بكەم؟

بەبێ مەعشوقی شادی، دەس لە مل ماتەم نەكەم چی بكەم؟

ڕەئـیسی تـاقمی بـەدبـەختـی سـەختی كـێشی ئـەییامم

وەکوو وەحشی لە زومرەی ئەهلی عوشرەت ڕەم نەكەم چی بكەم؟

كـە ئاهی سیـنە وەك جۆشـی سەماوەر بێ لـە جونبوش دا

لە جێگەی چا لە دڵما خوێنی چەرگم دەم نەكەم چی بكەم؟

نـەبوو بۆ مـن دەمـێ غـونچەی سـرووری گوڵشەنی وەسڵت

لە خارستانی هیجرت خاری میحنەت جەم نەكەم چی بكەم؟

بــیابانی فیــراقت وادیـیەكــی گــەرم و بــێ ئــاوە

قەناعەت گەر بە ئەشكی ئاتەشی گریەم نەكەم چی بكەم؟

موشەوەش بوو بە مەشرووتەی ئەلەم ئەوقاتی ئێرانم

بە سالاری خەیاڵت فیكری دەفعی غەم نەكەم چی بكەم؟

لـە شوعلەی ئافتابی تەلعەتت یەك مـانگە مەحرومــم

لە ژێر باری غەما پشتم هیلالی خەم نەكەم چی بكەم؟

دڵـم وەك ئـاش و دەردم ئـاشەوانە بــۆ مـزەی میحنەت

سرووشكی دەمدەمی چاوم، بەسەیلی چەم نەكەم چی بكەم؟

لـە بۆ مـیعراجـی وەسـڵت بـێ بوڕاقی پـڕتەوی لوتفت

لە كولبەی میحنەتی عەزمی حزوورت كەم نەكەم چی بكەم؟

عـرووسی فـیكری (ناری) زێـوەری تـەحـسینی مــەحموودە

بەبێ زێوەر دەسا بووكی تەبیعەت زەم مەكەم نەكەم چی بكەم؟

1. نەدیم

لە تۆماری نەهاتـی بەختـی ئەزەل چ بكەم؟

لـە چوونی ڕۆح و نـەهـاتی ئەجـەل چ بكەم؟

بە غەیری تاڵی نەمدیوە دەوایە هەبێ بۆ دەردێ

كـە مەی نـەبێ لـە شیـرینی عـەسەل چ بكەم؟

كـە دی ڕەقـیب شـیعرم مـەتحی جـوانی یـارە

وتی من غەزالم هەبێ لە ڕەوانی غەزەل چ بكەم؟

بـە یارم وت كـە دڵ جێتە فەرمووی تـەماشا ئەم شێتە

لە بەیتی پڕ لە ئەحزان و خاپور و بێ عەمەل چ بكەم؟

تـەشریفت بێنە كـەلامـت تەبشیری بۆ مـە هێنابـێ

دەسا زوبە ئەجەل تخوا لـەم ژینە بـێ ئەمەل چ بكەم؟

1. قانع (1898-1965)

نەكەم چی بكەم؟

كە من بۆم دەس نەدا ڕەندی دەسا تەقوا نەكەم چی بكەم؟

ئـەسیری زولـفی تاتانم، كـە واوەیـلا نەكەم چی بكەم؟

لـە كونجـی سۆمعـەی زوهدم، هـەزاران شـێخ شـاگردمە

لە شێخ بەدتر هەموو سەرفی قەدی تەرسا نەكەم چی بكەم؟

ئـەڵێن مـەجـنوونێ زوو شەیدا بە باڵای سەوڵـی لەیلا بوو

منـی شەیدا فیدای بـاڵات، ئەگـەر لەیـلا نەكەم چی بكەم؟

نـە مـەحویم تـا كە مـەحۆ بـم، نـە نـالیم تـا بـناڵێنم

بـە شۆری شیعری شیـرینم، فەلەك شەیدا نەكەم چی بكەم؟

لـە ئەوسافی سەلاحـەددین قـەڵەم مـاندوو بـووە ئـەمـجا

ئـەگـەر وەسفی خـەرافاتـی كـوڕی كیسـرا نەكەم چی بكەم؟

خـەیاڵم وایـە بیـری دڵ، لـە عوودی سیـنەمـا دەرخــــەم

لـە بـۆ ئـەم هـۆزە جـێماوە، دەنـگێ بەرپا نەكەم چی بكەم؟

لـە گـۆشەی بـاخی كـوردستان هـەزار قانع بـە بولبول بوو

لـە باتی باخەوان ئەمڕۆ، كە خـۆم ڕیسوا نەكەم چی بكەم؟

سۆزی عیشق

لـە سۆزی عیشقدا سـووتام كەسـێ یـارم نەبـوو جارێ

قوڕی ئەم خاك و سەحرایە بەسەرخۆدا نەكەم چی بكەم؟

یاری دڵ ڕوبا

دڵم زنجیـر ئەكەم ئەمما، لە یاری دڵڕوبا چی بكەم؟

ڕەگـم وشكە وەکوو پووشە، لە قووەی كارەبا چی بكەم؟

كـە من پێم پڕ لە خاری میحنەتە هەتاکوو بەرئەژنۆم

قەدەم ئەنداز ئەكەم بۆ لات لەگەڵ كەوشی وەسا چی بكەم؟

لــە ڕۆژ بێزارم و مـەحرەم بـە من هەر تاریكی شەو بوو

كـە سێبەر هـەر ڕەقیبم بێ، لە ڕۆژی ئاشكرا چی بكەم؟

سـواری ڕەوڕەوەی مـەرگـم، ئـەچـم بـۆ بەزمگاهی گۆڕ

ئـولاخی عـاریەم نـاوێ، لە مەیدانی فـەنا چی بكەم؟

دەمـێ كوژراوی ئـەبرۆتم، دەمـێ خنكاوی ئەگریجەت

نەبـێ تاوێ خەمێكم بێ، لـە یـاری بێ بەقا چی بكەم؟

بـە ئـاوی تێغی ئـەبرۆت، شـۆریا جـەور و گوناحانم

لە ڕێوە جەننەتە جێگەم، لە دیوانی جەزای چی بكەم؟

خـەیاڵم بوو لـەسەر ئـەمری برام تەركی مەعاسی كەم

ئـەبینم خـۆی ڕیابــازە! لـە تـاعاتـی ڕیا چی بكەم؟

1. مەلا خدر-دەشتی (1909-1957)

بە جۆشی دڵ

بە جۆشی دڵ ئەگەر ئاور لە دنیا بەر نەدەم چبكەم؟

بـە نووری تۆبـە ڕووی ڕەشـم ڕونـاك نەكەم چبكەم؟

دەبـا هەستم هـەتا ماوم مـەدانی چۆڵ و سەحرابم

لە دەروازەی موحەمەد گەردەنی خۆم دانەخەم چبكەم؟

لـە ڕێگەی مـەككە و تاییف وەکوو سەگ گەر نەلورێنم

لە مەحشەر چونكە بێ نەقدم ئەگەر زاری نەكەم چبكەم؟

مـەدینەی تـۆیە جـێگایی دەخالەت یـا ڕەسولولاهـ

لەكەم دەستی دڵی من ڕوو لە نەینەوا نەكەم چبكەم؟

مـونافیق هـەر منم ڕەحـمێ بـفەرموو یا ئەبەلقاسم

لە سەر پردی سیراتا تۆ نەجاتم گەر نەدەی چبكەم؟

ڕەفیقانم مـەڵێن نـاساغـە دەشتی سـا چ تـەدبیـرێ

كە تەدبیریش دەكەن تەدبیری عەفوم بۆ نەكەن چبكەم؟

1. ئاوات (سەید كامیلی ئیمامی) (1903-2002)

چ بكەم؟

بە یادی شەمعی ڕوخسارێكی، دڵ ئیحیا نەكەم چ بكەم؟

بە شەوقێكی وەها چاری شەوی یەڵدا نەكەم چ بكەم؟

وەکوو مەجنوونی ماڵكاول دەرودەشت بۆتە مەئوای من

لە حەیفی عاقڵان خۆم شێتی ڕووی لەیلا نەكەم چ بكەم؟

لـە كـۆڕی عیشقبـازانا نـەماوە قـەدری ڕۆح و سەر

وەکوو پەروانە بۆ ڕووی ئەو بە ڕۆح سەودا نەكەم چ بكەم؟

دەڵێن یار خاكی بەرپێی سورمەیە بـۆ چـاومی دێنم

بە كوێرایی ڕەقیبی لامەزەب، ئەی وا نەكەم چ بكەم؟

بـەشەرتێ بێتە لام شـەرتە سـەرم دانێم لـەپێناوی

ئەگەر بۆ گاوگەردوون، ڕۆح و سەر ژێرپا نەكەم چ بكەم؟

لـە دوری وی گـەدام و دێتە لام وەك شـا دەبینم خـۆم

لە چون و هاتنی، خۆم وەك گەدا، وەك شا نەكەم چ بكەم؟

ئـەگەر بـا بۆنی تۆ بێنێ (ئیمامی) وا دەڵـێ گیانە

كە من ڕۆح و سەرم قوربانی ڕێگەی با نەكەم چ بكەم؟

عەزیزی میسری دڵ

دەڵێن گیـراوە ئـەوڕۆكـە عـەزیزی میسـری دڵ، چ بكەم؟

لە پاش ئەو من لەگەڵ دڵ، شێت و پێتی وا بەكوڵ چ بكەم؟

ئەوە جوان و جحێڵ و پاك و خاوێن، بۆ چی گیراوە؟

منی پیری پەشیمان و گونەهكار و خەجەڵ چ بكەم؟

نـەمـاوە بـاغ و ڕاغ و ڕەونـەقی سەحـرا، خـودا مـەرگێ

گوڵووكات چوو لەبەر ئەو، من لە دەشتی پڕ چقڵ چ بكەم؟

لـە باغێكدا كە گوڵ ڕۆیی بە تاراجی خـەزان، جا من

وەکوو بولبول نەسووڕێم داربەدار و چڵبەچڵ چ بكەم؟

گـرانە دەردی دووری، بـەم لـەشە چۆن هەڵگرم یاری

زەعیف و پیر و بێ هێز و قوەت، بێ شان و مل چ بكەم؟

(ئیمامی) هێندی خەم خوارد، عادەتی پێ گرتووە یاڕەب!

دەسوڕێ بێ وچان، گێژە و لە دەردی چەرخ و خول چ بكەم؟

1. هێمن 1921-1986

بارگەی یاران

دێت و ڕادەبڕێ وەكـوو سـەروی ڕەوان من چیبكەم؟

كـە بەقـووربانی نەكـەم ڕۆحی ڕەوان من چیبكەم؟

قەدی ئەو شۆخە وەکوو دووخ و خەدەنگە ئەفسـوس

پـشتەكەم كـۆمە وەکوو مـاڵی كـەوان من چیبكەم؟

تـازە هـەنگاوی شلـم كـوانێ دەبــێ بـۆ شـەوڕاو

جـوانە زۆرجـوانە بەڵێ ڕەوتـی كـەوان من چیبكەم؟

زەبـری ئاوزەنـگی بـڕا و شل بـووە دەسـتی جڵەوم

دێ دەنــا پـڕمـەیـی بـۆر و بـدەوان من چیبكەم؟

ژوانـی خـۆشی هـەڕەتـی لاوەتـی دێـتە خەونـم

كـاتـی ئاویلـكە لەگەڵ زیـندەخـەوان من چیبكەم؟

شـەو هـەتـا ڕۆژێ لـەبەر ئێـشی لەشم ناڵەم دێ

دێـتە گوێم دەنـگی (گەلـۆ) و (نیوەشـەو)ان من چیبكەم؟

بـارگـەیـان تێـكەوە پـێچا و بەڕێ بوون یـاران

لـە دنـێ وا بـەتەنـێ پـاشـی ئـەوان من چیبكەم؟

ژیـانی مـن ئێـستە وەکوو خـۆری دەمـی زەردەپەڕە

پێـم نـەمـا تیـن و گـوڕ و هێـز و تـەوان من چیبكەم؟

(سروە) هات خونچە گوڵـی باخی ئەدەب پشكووتن

بـاخـەوانـی گـەرەكـە تـازە جـەوان من چیبكەم؟

ئـاو نـەبوو ئەو دەمی (هێمن) مـەلەوانی كورد بوو

ئـاو شوکر زۆرە وەرن زوو مـەلەوان من چیبكەم؟

(8) هەژار 1921-1991

ئەگەر ئاوها نەكەم چ بكەم؟

لە كەركووكم بە ئاب، ئارەق لەبەر گەرما نەكەم چ بكەم؟

كە بەرچایی بە ماستی شل، بە پیاڵێك چا نەكەم چ بكەم؟

هەموو ڕۆژێ سەعاتێ دوان نەبێ، ئاوی ئوتێل دەبڕن

ئەگەر تەرخی دەموچاو شتن و ئیستینجا نەكەم چ بكەم؟

لە حەوت و نیو دەبێ بۆ كار بچم، ڕێم چارەگێك دوورە

لە حەوت و چارەگێكڕا شانی بۆ پێدا نەكەم چ بكەم؟

لە(دارك ڕووم)ی پڕ هاڵاو و بێن ناخۆش و بێ مەنفەز

ئەگەر چەند تەبع و تەكبیرێكی بۆ (سۆنا)نەكەم چ بكەم؟

لە دوازدەی دێمەوە برسیمە ماندووم قڕقڕەی زگمە

كە ورگی لامەزەب تا مل پڕی شۆربا نەكەم چ بكەم؟

بە ماستاوێكی شین و تامنەدار، یان ئاوە بەفری زۆر

بە دوو هێشوو ترێ، یان گڕكە بۆرێ با نەكەم چ بكەم؟

ئیتر هەر بانگی تەنزیلاتە یان شەربەت بە دوو فلسە

لە جێگەی خەو جنێودان، داد و واوەیلا نەكەم چ بكەم؟

سـەر ئێوارە دووبارە كارە تا شەو كاتی حەوت و نیو

لە باتی سینەما و گەردش بەرەو خەو ڕا نەكەم چ بكەم؟

شـمەك هـەڵگرتنە بـۆ بان و خـۆدانە بـەعـەرزیدا

هەتا خەو دوو قسەی قۆڕیش دەگەڵ شوكرا نەكەم چ بكەم؟

تەخـمیسی (بارگەی یاران)

هەژار شیعری مام هێمنی تەخمیس كردووە

ژارگەی ماران

بـەربەڕۆچكەش هـەیە سەرمامە! شـەوان من چ بكەم؟

ئـەم منـداڵانە كـە بێ كـراس و كـەوان من چ بكەم؟

دڵـی بـردووم كــچەتـیـوی كـەرەوان من چ بكەم؟

دێت و ڕادەبرێ وەکوو سـەرووی ڕەوان من چ بكەم؟

كـە بەقـوربانی نە كـەم ڕووحی ڕەوان من چ بكەم؟

مـن نە شەرقیم و نە غەربیم و نە ئەمریـكی، نە ڕووس

نە موسوڵمانـی بەڕاستـم و نە جووم و نە مەجووس

پیـر و زورهانـم و خورپەی دێ دڵم بـۆ كچـی لووس

قەدی ئەو شۆخە وەكوو دووخ و خەدەنگە ئەفسـووس

پـشتەكەم كـۆمە وەکوو مـاڵی كـەوان من چ بكەم؟

سەرەلەرزۆك و قـۆڵ و چـۆكە شـل و زگ پەنەماو

لاملم خـوارە پـشوم سـوارە پـڕوش و كـزە چاوم

چـوار پـەلم شل بـوو لـەشیـشم بۆتە لانـكە شكاو

تـازە هەنـگاوی شلم كـوانێ دەبـێ بـۆ شـەوڕاو

جـوانە زۆرجـوانە بەڵێ ڕەوتـی كـەوان من چ بكەم؟

بـە زگی برسی خەوم نـایە هـەرچـەنـدە وەركەوم

ئـارەزوم هـەر ئـەوەیـە نـانـی گـەرم بێتە خەوم

وەكـی ڕەشكێكی ڕزیـو پسپسە گش قەڵـف و گەوم

زەبـری ئاوزەنـگی بـڕا و شل بـووە دەسـتی جڵەوم

دێ دەنــا پـڕمـەیـی بـۆر و بـدەوان من چ بكەم؟

دم دمی چـی؟ ئـەوە دوێنێ بـوو ئـەمن زۆر كەونم

دایـكە وای ڕەحـمەتی! ئـەوسایە كـوتابـووی تەونم

وشـك و ڕەق بـومەوە تـازە دەگەڕێـم بـۆ شەونم

ژوانـی خـۆشی هـەڕەتـی لاوەتـی دێـتە خەونـم

كـاتـی ئاویلـكە دەگەڵ زیـندە خـەوان من چ بكەم؟

خـەڵـكی پـێی وایـە لە خۆشیانە هـەراو گاڵەم دێ

نـا براكـەم لـە دەستـی زاڵـمەكـانە زاڵـەم دێ

ورتـەیـی كۆنـە بـریـنـانـی دەم ئـاواڵـەم دێ

شـەو هـەتـا ڕۆژێ لـەبەر ئێـشی لەشم ناڵەم دێ

دێـتە گوێم دەنـگی گەلـۆ و نیوەشـەوان من چ بكەم؟

لە چـیـایـان و لە دەشـتـان و لە لادێ و شـاران

هیـچ شتێـك ئـێستە نـەماوە وەکوو جاری جـاران

دەوەرە سـەیـرێ بـە ڕۆژی مـژ و گـۆپـاڵ بـاران

بـارگـەیـان تێـكەوە پـێچا و بە ڕێ بوون یـاران

لـە دنـێ وا بـەتەنـێ پـاشـی ئـەوان من چ بكەم؟

دەچـمە لای هەركەسێ بۆ كارێ دەڵـێ كوێر و كەڕە

یـەك دەڵێ لاچۆ لەبەر چـاو ئەوی تر ئـێـژێ هەڕە

ئەوی بـۆم ماوە تـەوە چـاوی تەڕ و پـێستـی گەڕە

ژیـانی من ئێـستە وەکوو خـۆری دەمـی زەردە پەڕ

پێـم نـەمـا تیـن گـوڕ و هێـز و تـەوان من چ بكەم؟

خـۆم وە کوو زەڕنـەقـوتە و زاڕۆڵـەكـانیش ڕوتن

حەوتی وام هـەن كە دەمی خواردنێ وەك حەو حوتن

دوێـنـێ ئـێواری لـە سەربانێ هـەڵـم خست توتن

(سروە) هات خونچە گوڵـی باخی ئەدەب پشكووتن

بـاخــەوانـی گـەرەكــە تـازە جــەوان من چ بكەم؟

خـاڵەباس یادی بـەخێـر ئـەو دەمی داكـی مردبوو

هـەروەها وشـك و برینـگ نـایە قەبر نەی یشت بوو

دێـیەكەی ئـێمە هەمووی دێـم و تـەلان و گرد بوو

ئـاو نـەبوو ئەودەمی (هێمن) مـەلەوانی كورد بوو

ئـاو شـوكر زۆرە وەرن زوو مـەلەوان من چ بكەم؟

\*\*\*

 (9) هێرش 1951-2013

 تێهەڵكێشی شیعری (بارگەی یاران)ی هێمن،

شارگەی یاران

دۆست و یـاران كە هەموو سەربەهەوان من چبكەم؟

نـە لەمان سیـلە نیـگایـەك، نـە لەوان من چبكەم؟

ئـەچمە جێـژوان بە خەیاڵ، خوێنەرەوان من چبكەم؟

(دێت و ڕادەبرێ وە کوو سـەڕوی ڕەوان من چبكەم؟

كـە بەقـوربانی نەكـەم ڕووحی ڕەوان من چبكەم؟)

بـە ڕەوش چـەشنی فریشـتە، بە بـەژن وەك ڤێنـووس

بە نەخش جەوهەری جوانیی، دڵەكەم وەك دەسنووس

شـۆخی شـۆخی دڵی بردم، سەری پیـری بەخسووس

(قەدی ئەو شۆخە وەكوو دووخ و خەدەنگە ئەفسـووس

پـشتەكەم كـۆمە وەکوو مـاڵی كـەوان من چبكەم؟)

یـادی ئەو دەورە بـەخێربـێ كـە لە سەر قەولی گراو

دامدەگرت سـەنگەری جێـژوانی بەچـەك دەورەدراو

چ زوو بـۆی نـامەوە پیـری ڕەشـەداوی لـەناكاو

(تـازە هەنـگاوی شلم كـوانێ دەبـێ بـۆ شـەوڕاو

جـوانە زۆرجـوانە بەڵێ ڕەوتـی كـەوان من چبكەم؟

تـۆ بـڵێی بـێـتەوە ئـەو ڕۆژە، شـەوێ دەربـكەوم

بـەكرە شـۆڤاری دەغەڵ هەڵبـكەوێ ڕێـی بكەوم

داخـەكەم! جەردەیی پیری پەكی خست ڕەوت و ڕەوم

(زەبـری ئاوزەنـگی بـڕا و شل بـووە دەسـتی جڵەوم

دێ دەنــا پـڕمـەیـی بـۆر و بـدەوان من چبكەم؟)

چ دەپـرسی گـوڵەكەم، كوێیە مـەكان و كـەونـم؟

لـێـك تـرازاوە كـر و ڕایـەڵ و داوی تـەونـم

زار و بـێزار و زەبـوون، زەرد و كـز و بـێ لـەونـم

(ژوانـی خـۆشی هـەڕەتـی لاوەتـی دێـتە خەونـم

كـاتـی ئاویلـكە دەگەڵ زیـندەخـەوان من چبكەم؟)

عـومرێ پـێـم وابوو مـنیش دەوری مەی و پیاڵەم دێ

كـوانێ دەمـزانـی كـە ئـەو ڕۆژەڕەش و تاڵەم دێ

نـیـیە ڕازدارێ بـڵـێم گـیانە لـە چـی زاڵەم دێ

(شـەو هـەتـا ڕۆژێ لـەبەر ئێـشی لەشم ناڵەم دێ

دێـتە گوێم دەنـگی گەلـۆ و نیوەشـەوان من چبكەم؟)

دەخـولـێـمەوە ئـاوارە و بـێچـارە لـە شـاران

دەسـناكەوێ یەكڕەنـگ بێ ڕەفیقێ وەكوو جاران

بـۆ نەگریـم ئەمن ئەوڕۆ وەکوو هەوری بەهاران

(بـارگـەیـان تێـكەوە پـێچا و بەڕێ بوون یـاران

لـە دنـێ وا بـەتەنـێ پـاشـی ئـەوان من چبكەم؟)

چـۆڵـە جـێـژوان! بـگـرە و هــــەڵایـە شـەڕە

لەش هڵۆڵـە، دڵ كڵۆڵـە، چـاوەكەم سوور و تـەڕە

ئـەی پـەری شـادی وەرە تـاوێ بـە لامـا تێپەڕە

(ژیـانی من ئێـستە وەکوو خـۆری دەمـی زەردەپەڕ

پێـم نـەمـا تیـن گـوڕ و هێـز و تـەوان من چبكەم؟)

مـاڵیان ئـاوابـێ ئـەوانەی بەوەفـا دەبـزووتـن

گـەردن ئـازادی لـەوانـەش، كـە لە مـن لالوتـن

خـۆش بـەودەمە سـاقی بە سـەفا پێـكەوە جووتن

(سرووە) هات خونچە گوڵـی باخی ئەدەب پشكووتن

بـاخـەوانـی گـەرەكـە تـازەجـەوان من چبكەم؟)

كێ بوو؟ بۆ ئەهلی ئەوین، شیعر و وشەی وەك دوڕد بوو

دوڕی دەریـای ئـەدەب و پـیرەهەڵۆی هەڵگورد بوو

بـەرزە نـاوی لـە ژیان گەرچـی بەڕواڵـەت ورد بوو

(ئـاو نـەبوو ئەودەمی (هێمن) مـەلەوانی كورد بوو

ئـاو شـوكر زۆرە وەرن زوو مـەلەوان من چبكەم؟)

 (10) زریان سەرچناری (1975-؟ )

بۆ ئاسۆ

كە من ئێستا لە تۆ دوورم، شین و گـریان نەكەم چ بكەم؟

لە تاوی تۆ قوڕی سەربان، بە بان سەردا نەكەم چ بكەم؟

زریان سەرچناری

 (ڕازگەی یاران)

تێهەڵكێشی (بارگەی یاران)ی هێمن

دەستـی قەدەر گیـری كردووم لـە هەندەران من چبكەم؟

لـێم حـەرامـە گـەڕانـەوە بـۆ كوردستان من چبكەم؟

چـاو بـەگریانـم لـە دووری كۆڕی یـاران من چبكەم؟

 (دێـت و ڕادەبـرێ وەکوو سـەروی ڕەوان من چبكەم؟)

(كـە بـەقـوربـانی نـەكەم ڕووحـی ڕەوان من چبكەم؟)

ئێستا خۆشەویستی بەڕاست، هەر نـەماوە سەد ئەفسووس

هـەمووی بـۆتە خەڵەتان و بەدفەڕی و زمانـی لووس

زمان لـەنگە كـە وەسفی كـات بۆی دەنووسم بە پێنووس

(قەدی ئـەو شۆخـە وەکوو دووخ و خەدەنگە ئەفسـووس

پـشـتەكەم كـۆمە وەکوو مـاڵی كـەوان من چبكەم؟)

هەرچەند لـێرە وەکوو دیلم هەردوو دەست و پێ بەستراو

هەر بـەو هیوایەم كە جـارێ دی بـتان بـیـنم بە چاو

وەکوو مـردوی گـۆڕنـشینم، دەژیـم تەنیا من بە ناو

(تـازە هەنـگاوی شـلم كـوانێ دەبـێ بـۆ شـەوڕاو

جـوانە زۆرجـوانە بـەڵێ ڕەوتـی كـەوان من چبكەم؟)

لـە دوریـتان لێم حەرامە خواردنەوە و خواردن و خەوم

بـومە ڕموزنان، بـمبینن هـەرگـیز نـاڵێن كـە ئەوم

كـەس نـییە هـانـای بۆ بەرم، دەستم بگرێ نەكەوم

(زەبـری ئاوزەنـگی بـڕا و شل بـووە دەسـتی جڵەوم

دێ دەنــا پـڕمـەیـی بـۆر و بـدەوان من چبكەم؟)

ئـیتر چۆن وەك خۆی بـمێنێ ڕەنگ و ڕوو و شێوە و لەونم

بـە شەو خەو بینینە و بە ڕۆژ خەریـك تـەفسیـری خەونم

كووڕ و كـوێر و سـەر بێتوكم، وەك هـاوتەمەنی كەونم

(ژوانـی خـۆشی هـەڕەتـی لاوەتـی دێـتـە خەونـم

كـاتـی ئاویلـكە دەگەڵ زیـنـدەخـەوان من چبكەم؟)

زۆر دەمـێـكە پەرێشانـم، ئـاهـ و نـركە و ناڵەم دێ

بـەڵام مـن نـازانـم كەنگێ مردن بـۆ ئـەم ماڵەم دێ

ئـیتر كـۆتـایی بـەم ژیـنـە نـالـەبـار و تاڵەم دێ

(شـەو هـەتـا ڕۆژێ لـەبـەر ئـێـشی لەشم ناڵەم دێ

دێـتە گوێـم دەنـگی گەلۆ و نـیوەشـەوان من چبكەم؟)

بـوومەتە جـێی تـانەوتـەشەر كـەسانێكی بەدكاران

دەڵـێن ئـەم كـابرا نەماوە كـوڕەكەی جاری جاران

چۆن من شێت نەبم و بەسەرخۆدا نەدەم بەرد و داران

(بـارگـەیان تێـكەوە پـێچا و بـەڕێ بوون یـاران

لـە دنـێ وا بـەتەنـێ پـاشـی ئـەوان من چبكەم؟)

پـێشینان وتیان ئـەم ژینە بێوەفایـە و بـێفەڕە

وەکوو باراشـێ دەتـهاڕێ هاواریش كەیت، ئەو كەڕە

خـۆزگەم بـە سەردەمی لاویـم نەکوو جارێك سەد كەڕە

(ژیـانی من ئێـستە وەکوو خـۆری دەمـی زەردەپەڕە

پێـم نـەما تین و گـوڕ و هێـز و تـەوان من چبكەم؟)

لەولاتـرچـن ئەو كەسانەی كـە بێكـەڵك و نـابووتن

ڕەحـمـەتـی خـوا لەو كەسانەش لەڕێی ئەدەبدا سووتن

جـێگەیان نـاو دڵ و گیـانـە زێڕی هەژدە و یـاقـووتن

(سرووە) هـات خـونچە گوڵـی باخی ئەدەب پشكووتن

بـاخـەوانـی گـەرەكـە تـازە جـەوان من چبكەم؟)

دەردی دوری دەردی دوری كوشـتـمـی، دڵ ورد بوو

چـارەنووس! بۆچ وات لـێكردم من گوناهی چم كرد بوو؟

(هێمن) یش هـۆی غەریبی بوو كە بە دەردی دڵ مرد بوو

(ئـاو نـەبوو ئەو دەمی (هێمن) مـەلـەوانی كـورد بوو

ئـاو شوکر زۆرە وەرن زوو مـەلـەوان من چبكەم؟)

(11) ڕاوچی

شینی زانای خواناس، مامۆستا مەلا عەزیزی تورجانی

لەناو زۆنگی خەما، داری سەدەی خەم شین نەكەم چ بكەم ؟

مژۆڵی چاوی كز، فێری كلەی ئەسرین نەكەم چ بكەم ؟

فەلەك گۆڕی عەزیزێكم دەكۆڵێ كۆڵە كوتراوم

گوڵی سەرگۆڕی سەركەوتن،بە شین پەرژین نەكەم چ بكەم ؟

بە كۆچی تۆ عەزیزی گەل، دڵی كۆمەڵ بریندارن

 كە خوێن ڕێژی لەسەر زامی دڵی بەبرین نەكەم چ بكەم ؟

دەریدێنم دەبێ دەربێ بەبێ تۆ دیدە بڕوانێ

لە چاوی ناخونەكدار و دزێو و تۆنەبین چ بكەم ؟

فەلەك دەستی شكێ، بۆچی شەمی هۆزی وەبەر بادام؟

لە داخی تۆ فەلەك، حاشا لە شۆقی ژین نەكەم چ بكەم ؟

بەڵا،ناڵە و چڵ و ژانی لە بن سەردایە، ناچارم

كە خۆم توشی چڵ و ژان و گڕ و ناڵین نەكەم چ بكەم ؟

شەمی بە گیانی تورجانی، كوژاوی بادەوەی مەرگە

لە تورجانی بە بێگیان و لە گیانی بێئەوین چ بكەم ؟

لە سەر گۆڕی هەموو ژین دۆڕەكانی گەل دەڵێ (ڕاوچی)

كە هاوارێ لە سوود و بەرهەمی یاسین نەكەم چ بكەم ؟

(12) حاجی عەبدولقادر قادری (هیوا)

چاری بێ چاری

بە نووری خوا ئەگەر ماڵی دڵم ڕووناك نەكەم، چبكەم

بە گرشەی شەوچرای وەحدەت دەروونم پاك نەكەم، چبكەم

بەهاری نامرادی گەر بە سەرماهات بە دووقۆڵی

ئەگەر بۆ خوا، بە بیری خوا، برینم چاك نەكەم، چبكەم

ئەوەی بوومە و هەچی دەمبێ، ئەگەر بڕوا بەجارێكی

بە سەبر و حەوسەڵە و هیوا، شوكر بۆ تاك نەكەم، چبكەم

لە زۆربەی زۆری بێداری زەمانە، گەر نەناڵێنم

برا و دۆست و ڕەفیق و خزم و كەس خەمناك نەكەم، چبكەم

ئەگەر نەفسم بكا زۆری و بە ناحەق لێم گڕوو بگرێ

بەحەق، گەرنەیكوژم ئاخر، نەفس گەر خاك نەكەم، چبكەم

لە دنیای پڕ لە (هاڵۆز)ی ژیان سوڕما سەری حاجی

بە (هیوا) گەر سكاڵایە لەبەربێباك نەكەم، چبكەم

(13) مەلا ئەحمەدی قازی پێنجوێنی

خەزنەی جەواهێر پێنج خشتەكی

ڕێ كە زەخیرە خوازە من بە خەتاوە چیبكەم

بەبارێ بەدڕەوشتی و كۆڵێ ڕیاوە چیبكەم

بە ڕووی زەبون و زەرد و نامەی سیاوە چیبكەم

بۆ كەسبی تۆشە تازە عومرم نەماوە چیبكەم

بە ڕووت و قووتی كە كاتی چونەدەربێ چیبكەم

(14) سابری 1881-1944

چی بكەم؟

كە نووری تەلعەتی یارم لە تووری دڵ بڕا چی بكەم؟

تەنووری میحنەتی دووری لە سینەم هەڵگرا چی بكەم؟

ئەوا چو بۆ سەفەر لەیلا بەجێماوم لە بن كەیلا

دڵەی مەجنوون بە واوەیلا بە دویا هەڵخرا چی بكەم؟

هەتاکوو تاقەتم مابوو هەموو غەم نان و حەڵوا بوو

كە خانەی سەبرەكەم سووتا كە پەردەی دڵ دڕا چی بكەم؟

بە ئەمری حەق قەڵەم بۆ ئێمە هەر دەرد و غەمی نووسی

ئەگەر شیوەن نەكەم سەبر و قەرارم لێ بڕا چی بكەم؟

قەڵەم ڕۆژی ئەزەل بۆ ئێمە هەر دەرد و غەمی نووسی

هەموو ڕۆژ گەر نەناڵێنم لەناو خاك و قوڕا چی بكەم؟

ئەگەر چی شین و ناڵینم لە كن تۆ پارەیە ناكا

لەدونیادا بە بەدناوی كە من زانگم زڕا چی بكەم؟

لە باغی عومری خۆم و حوسنی تۆ بێ بەهرەبم تاكەی؟

لە بەر دەرگاهی تۆ هەر دابنیشم لەم قوڕا چی بكەم؟

بە بەرگی تازەوە هەركەس ئەبینم مەست و مەسروورە

هەمیشە قانع و (سابر) لە تۆی بەرگی شڕا چی بكەم؟

خودا هاوارە

خودا هاوارە ئەم شەو دولبەرم لێ دابڕا چی بكەم؟

شەرارەی ئاگری دووری لە سینەم هەڵگڕا چی بكەم؟

لەبەر دەرد و غەمی یارم نەخۆش و خانەبێزارم

وەکوو مەجنوون دڵم بۆ چۆڵ و سەحرا هەڵخرا چی بكەم؟

خودا ڕۆژی ئەزەل گریان و قوڕ پێوانی پێ بەخشیم

بە ئەمری حەق وجودم هەڵنەكێشم لەم قوڕا، چی بكەم؟

قەڵەم ڕۆژی ئەزەل بۆ ئێمە هەر دەرد و غەمی نووسی

هەموو ڕۆژ گەر نەناڵم لە ناو خاك و قوڕا چی بكەم؟

قسەی بێ فائیدە و بێ جێ زەرورەت پێم نەكا نایكەم

ئەگەر گریە و فوغان ناكەم لە ئارامم برا چی بكەم؟

هەموو عالەم بەبەرگی جەژنەوە سەرمەست و خۆشحاڵە

ئەگەر قانع نەبم (سابر)لە نێو بەرگی شڕا چی بكەم؟

نەگەییە دامەنی حوسنی هەناسەی (سابری)یاران

لە دونیادا بەبەدناوی كە من زەنگم زڕا چی بكەم؟

(15) ئەخۆل 1911-1988

لەسەر غەزەلێكی مەحوی

كە واوەیلا بە دووری لەیلا لە دوجەیلا نەكەم چ بكەم

بە ئەشكی دیدە لێشاوی خەمم بەرپا نەكەم چ بكەم

لە مەیخانەی ژیانا مەی بەسەر مەیدا نەكەم چ بكەم

«بە نووری بادە كەشفی زوڵمەتی تەقوا نەكەم چ بكەم

بە شەمعێكی وەها چارەی شەوێكی وا نەكەم چ بكەم»

لە تیشكی ڕوومەتی جوانی ئەڵێی ڕووناكیی لالایە

لە تاسەی بۆنی سەرسینەی ئەڵێی میسكی بوخارایە

لە بەرزی و شۆخی و شەنگی قەد و ئەو بەژن و باڵایە

«لە خەزنەی دڵی مەدا هەرچی هەیە هەر داخی سەودایە

دەسا ئەم نەقدە دەردی عەشقی پێ سەودا نەكەم چ بكەم»

براگەل خۆ موسوڵمانم گەلێ جارم نەكرد هاوار

لە باخی جوانیا تازەگوڵێكە بۆ منی دڵزار

لە دەستی دوور مەكەن توخوا، نەكەن زینهار هەزار زینهار

«لەگەڵ دەستی مەلا ڕێ ناكەوێ زنناری زوڵفی یار

وەکوو شێخ ئیختیاری مەزهەبی تەرسا نەكەم چ بكەم»

ڕەقیبم هەر وەکوو جادوو تەنی سیحری لەسەر ڕێما

بەڵام بێسوود بوو هەر چەندە هەمووم شێلا لەژێر پێما

لە خۆی پاڕامەوە ئینجا لەوانەی دەوری هەر كێ ما

«لە ڕێی ئەو شۆخەدا خۆم كردە خاك و پێی نەنا پێما

دەسا خاكی هەموو عالەم بەسەر خۆما نەكەم چ بكەم»

منی ئاوارە لەم شارە ژیانم ئێشە یا نۆشە

سەراسیمەم چە قەوماوە ئەبینم گشتی ڕەشپۆشە

ئەوی ئەیبینی بێدەنگە ئەڵێی مەستوورە بێهۆشە

«دەمێكە شاری پڕ شۆری مەحەببەت مات و خامۆشە

بە قانونی تەجەننون شۆڕشێ بەرپا نەكەم چ بكەم»

ئەڵێی منداڵی ساوایە دڵم: هاواری دولبەریە

كزە دووربینەكەی چاوم لەباتی ئەم سەر، ئەو سەریە

ئەوەندە فرمێسكی ڕشت دیدەم تەڕایی ئاخر و ئۆخریە

«لە چاوا نم نەما بۆ گریە نۆبەیی سوجدە بەردەریە

سیاساڵم نەبارە، نوێژی ئیستیسقا نەكەم چ بكەم»

جەماڵت زوڵمەتە بۆ من دەڵێ بۆ خەلقی وەك شەمعە

ژیانی پڕ لە ئالامم گەهێ ترسە و گەهێ دەمعە

ئەوی من خۆم بە خۆمم كرد لەڕێی تۆدا هەزار نەوعە

«لەسەر تۆم دوژمنە دنیا قەزییەم (مانع الجمع)ە

كە تەركی تۆ نەكەم تەركی هەموو عالەم نەكەم چی بكەم»

بەسە ئەی نەفسی ئەممارە بەسە بەس شێت و بەدخوو بە

ئەوی دووڕوو ڕیاکارە ئەوە ئەمڕۆیە مەحبووبە

بە هیچ ناچێ لەناو عاما لە عیلما وەک ئەرەستوو بە

(بەجێ ماوم لە یاران نابەجێ ماوم ئەجەل زوو بە

بە مردن لەم قسووری ژینە ئیستیعفا نەکەم چی بکەم)

ئەگەر چی چوو بە با عومرم لە ڕێزەی عاشقا مەحوی

بەڵام داوێنی بەر نادەم هەتا دار البقا مەحوی

---------

(ئەوا لەیلا بە ڕۆژی حەشر ئەدا وادەی لیقا مەحوی

هەتا قامی قیامەت ئاهـ و واوەیلا نەکەم چی بکەم)

(16) عابید سیراجەدینی نەقشبەندی

1923-1995

داخ

لە داخی چوتە هەڵدانی كەر و چوارپێ خودا چی بكەم؟

لە تاوی وات و ویتی زۆر بڵێی بێ جێ، خودا چی بكەم؟

لە قینی مەست و دێوانەی نەزانی بێ حەیا وەختە

هەڵێم، چارەم چییە یاران بڕۆم بۆ كوێ، خودا چی بكەم؟

خەتای كێ بگرێ پیاو ئێستا كە نادان گەرمە بازاڕی

دەغەڵ خۆی شای كەسانە و پەندی پێ ناوێ خودا چی بكەم؟

غەم و غوسسەی زەمانە كەم نەبوو، بۆ ڕەنج و ئازارم

غەمی تر هاتە سەربارم قەدەر وابوو خودا چی بكەم؟

لەخۆڕا خۆ دەكوتنە هەر مەبەستێ باکوو تێیناگەن

نەزان چۆن تێدەگا، كەی چا دەبێ وابێ، خودا چی بكەم؟

ئەڵێن ئێستا گرووپێ تر بەناوی دانیش و عیلمۆ

خەریكی گێرە شێوێنین لە شار و دێ، خودا چی بكەم؟

خودا سا خۆت بگە فەریای گەلی چەوساوەیی بێ كەس

عیلاجی كار لە دەست (هێژا)ی هەژار نایێ خودا چی بكەم؟

ئێوە بڵێن چی بكەم!؟

ساراسیمەم، پەرێشانم، چی بكەم؟

دڵم شكا، هەراسانم هەراسان، چی بكەم؟

دێوی خەفەت ڕێی پێ گرتووم ڕێ بڕانە، چی بكەم؟

هاوارهاوار دڵدارانە چی بكەم؟

پەلەقاژی تەك ودە و نیوەڕۆ نیوەشەو

پێڵاوی مەحكەم كاڵە و پێتاوە لە پێ دڕاوە

ڕێم لێ بڕا چی بكەم؟

.

.

.

خاوەنی هەست ڕۆژی هەزار جار ئەمرێ، ئەمرێ

ئەی هاوار ئێوە بڵێن چی بكەم؟

ئێوە بڵێن چی بكەم؟

(17) سافی هیرانی 1873-1942

دڵی بولبول لە دەوری باغی گوڵ یاری نەكا چ بكا؟

لە تاوی غونچە هەردەم، شیوەن و زاری نەكا چ بكا؟

زەمانی لەززەتی ڕۆیی و دەوری زیللەتی واهات

ئیتر یاران لەمەولا ڕوو لە دڵداری نەكا چ بكا؟

لە ئاهی گەرمەوە وا لێوبەبار و خیشكە ئیستێكە

لە عەینی چاوەكانی، خوێن و ئاو جاری نەكا چ بكا؟

شەوی هیجران خەیاڵی یار دەكا، ئەسڵا خەوی نایە

بەیادی ڕۆژی وەسڵی، حەز لە بێداری نەكا چ بكا؟

بە كوفری زولفی، ڕێی ئیسلامی بەستووە، بۆیە دڵی ئێستێ

وەکوو سەنعانی دایم مەیلی زنناری نەكا چ بكا؟

دڵم عەیبی نییە، گەر ڕوی زەمین تەڕكا بەخوێنی ئەشك

بە ئاهی دودناكیش، ئاسمان تاری نەكا چ بكا؟

لەلاێی فیرقەتی یار و لە سوێی میحنەتی ئەغیار

لە هەردوولا دڵی مسكین، ڕەجاكاری نەكا چ بكا؟

هەوای یاری لەسەر دەرناچێ ئەسڵا لەو جەفای دوری

دڵی بێچارەكەم هەردەم وەفاداری نەكا چ بكا؟

ئەگەر چی بێوەفا یارم جەفایدا، ئەو دڵی مسكین

وەکوو سافی لە بەدبەختی فیداكاری نەكا چ بكا؟

\*\*\*

كە ڕۆژی وەسڵی ئاوابوو بە چاو گریان نەكەم چبكەم؟

شەوی هیجرانی وا داهات كە دڵ بریان نەكەم چبكەم؟

بە كینەی من دووبارە چەرخی كەچ وا كەچ مەداری كرد

منی بێ تاڵعیش بەو نەوعە گەر دەوران نەكەم چبكەم؟

بەبێ یارم حەیات تەڵخ و ئەجەل شیرینە ئێستاكە

لە جەژنا گەر ڕوحی شیرینی خۆم قوربان نەكەم چبكەم؟

وەکوو دەوری فەلەک دائیم لە دەوری یار نەبم، یاران

فەرامۆشی بەكێ دێ دڵ كە سەر گەردان نەكەم چبكەم؟

ئەگەر دەرمان نەكا بیماریێ دڵ بێ وەفا یارم

لە دەردی بێ دەوا گەر چاوەڕێی لوقمان نەكەم چبكەم؟

وەکوو یوسف لە زیندانی غەما حەپسی عەزیزێكم

لە بۆ تەسكینی جارێ ڕوو لەلای كەنعان نەكەم چبكەم؟

تەبیب نەیت و دەوای دەردت نەدا چارەم نییە (سافی)

بە مردن گەر عیلاجی دەردی بێ دەرمان نەكەم چبكەم؟

(18) عەونی

لە دووریی تۆ دڵی زارم ئەگەر زاری نەکا چ بکا

لە چاوان خوێن وەکوو دیجلە و فورات جاری نەکا چ بکا

وەکوو بولبول بە شین و ناڵە گوڵشەن گەر نەشێوێنێ

لە دەستی باغەوان شەکوا لە بەدکاری نەکا چ بکا

لە شامی پەرچەمت گەر شەمعی ڕوخسارت بگیرسێنی

وەکوو پەروانە دڵ گەر مەشقی دڵداری نەکا چ بکا

لە گۆشەی بێکەسیدا بێئومێد و بێئەمەل ماوە

لە ژین بێزارە داوای مەرگی یەکجاری نەکا چ بکا

کەسێ گەر بەستەیی زولفی کەمەندی یاری شیرین بێ

وەکوو فەرهاد لە بێستوون کۆهکەنکاری نەکا چ بکا

گوتی: عەونی ئەگەر بێ، باخەوان باخی سینەم بێ

بە نارنج و تورنج و سێو و بێ یاری نەکا چ بکا!

(19) مستەفا پاشا یاموڵكی

پێم دەڵێن مەندوب و نازانم بڵیم چی و چی بكەم؟

توخوا سا پێم ببێژن وەقتی مەجلیس چی بكەم؟

؟؟؟

(20) ئەحمەدی ناڵبەند

ئاخ ژ عەشقێ مە دەوام ئا چ بکەم ؟

ئەی هەڕو قەول و کەلام ئا چ بکەم ؟

خەبەرەک خۆش کو ژ یارێ مە نەهات

زین و بەلقیس و زولەیخا چ بکەم ؟

دلبەرێ دل برو رح چو عەدەمێ

زەربەکێ بژەهرە لمن دا چ بکەم ؟

ذیللەتا هو چو کەسا قەت نە برە

وەی کو ئەڤ حالەتە ئیزا چ بکەم ؟

ڕەبەنم کەفتمە دەستێ سەنەما

چیە تەدبیرو سەرو ڕا چ بکەم ؟

زەحفن ئیرو لهناڤا مە برین

وەک شەطی خون ژ دلی زا چ بکەم ؟

سەفەرا ریحلەت و چونێ ئەڤا هات

دل ژ غەفلەت مە نە ترسا چ بکەم ؟

شەربەتەک تەحلە بەلێ دڤێت کو ڤەخوین

هێژ مە تاما وێ نە کێشا چ بکەم ؟

(21) میرزا غەفوور

پێنج خشتەکی لەسەر غەزێکی مەحوی

لەگەڵ وەزعی زەمانە و بەختی بەد، دەعوا نەکەم چ بکەم؟

بە نەقدی ڕۆحی شیرین کولبەیێ سەودا نەکەم چ بکەم؟

وەکوو مەنسوور تەنافێ بۆ سەرم پەیدا نەکەم چ بکەم؟

(بە نووری بادە کەشفی زوڵمەتی تەقوا نەکەم چ بکەم؟

بە شەمعێکی وەها چاری شەوێکی وا نەکەم چ بکەم؟)

لە گەنجینەی دڵم ڕوانی، کە ئایا نەقدی تێدایە

کە نەمزانی لە من زیادتر، ئەویش مەجنوونی لەیلایە

گوتی: سەرمایە و سوودم، هەموو ڕاجیع بە «مەولا»یە

(لە خەزنەی دڵمدا، هەرچی هەیە هەر داغی سەودایە

دەسا ئەم نەقدە دەردی عیشقی پێ سەودا نەکەم چ بکەم؟)

موسەلسەل تاروپۆ، ئاڵاوی گەردنمە وەکوو ڕەشمار

جەفا و جەور و خەم و میحنەت، بەڵا و فیرقەتی دڵدار

عەجەب داوێکە تووشی بووم تەلیسماتێکە زۆر دژوار

(لەگەڵ دەستی مەلا ڕێ ناکەوێ زونناری زوڵفی یار

وەکوو «شێخ» ئیختیاری مەزهەبی تەرسا نەکەم، چ بکەم؟!)

خودا چ بکەم، لەگەڵ ئەم بەختە دوونە؟ چۆن بکەم چارێ؟

لە گەرداوی غەما غەرقم، نییە بۆ من مەدەدکارێ

چ میننەت؟ گەر سەر و ماڵم نەدەم ئەمڕۆ لە ڕێی یارێ

(لە ڕێی ئەو شۆخەدا خۆم کرد بە خاک پێی پیا نەنام جارێ

دەسا خاکی هەموو عالەم بە سەر خۆما نەکەم، چ بکەم؟!)

وەکوو ئەهلی تەشەییوع دڵ، لە ماتەمدا عەزاپۆشە

بە بادەی ئەشک و حەسرەت، دائیما سەرمەست و مەدهۆشە

دەڵێ: زەهریش ئەگەر بێنێ؟ لە دەست ئەو شۆخە بینۆشە

(دەمێکە شاری پڕشۆری مەحەببەت مات و خامۆشە

بە قانوونی تەجەننون شۆڕشێ ئینشا نەکەم، چ بکەم؟!)

«لە چاوا نم نەما بۆ گریە، نۆبەی سەجدە بەردەریە

سیاساڵم نەبارە، نوێژی ئیستیسقا نەکەم، چ بکەم؟!»

بە مەعلوومی خەتابارم، کەلامم بۆیە (لا سەمعە)

بە شێتم تێ مەگەن یاران، زەمانە ئاگر و شەمعە

لە ڕووباران تەماشا کەن! هەموو ئەشکی منە و دەمعە

(لەسەر تۆم دوشمنە دنیا، قەزییەم مانیعولجەمعە

کە تەرکی تۆ نەکەم، تەرکی هەموو دنیا نەکەم، چ بکەم؟!)

لەگەڵ دڵدا هەموو وەقتم، نیزاع و شۆر و ئاشووبە

گوتم: تۆ تاقەتی عەشقت نییە، حاڵێکی مەجزووبە

گوتی: شێتی، بڕۆ، دنیا خەرابئاباد و مەخرووبە

(بەجێ ماوم لە یاران، نابەجێ ماوم. ئەجەل، زوو بە!

بە مردن لەم قسووری ژینە ئیستیعفا نەکەم، چ بکەم؟!)

هەتا کەی، ئەی دڵی ڕیسوا، خەریکی مەسئەلەی نەحوی

تەماشای نوتقی شیرین و کەلامی شەهدی وەک (مەحوی)

دەفەرموێ: قیسمەتی عاشق، هەموو هەر شیوەنە (مەحو)ی

(ئەوا لەیلا بە ڕۆژی حەشر ئەدا وادەی لیقا مەحوی!

هەتا قامی قیامەت، ئاهـ و واوەیلا نەکەم، چ بکەم؟!)

(22) حەمدی ساحیبقران

دەبێ ئەهلی بەسەر فەرقی گڵی بەر پێت لە كل چیبكا؟

لە ڕوتا غەیری زەم بولبول دەبێ تەعریفی گوڵ چیبكا؟

كە ئەو سەرووە بە نووری مەی لە گوڵشەن كوڵمی داگیرسا

كە گوڵڕەنگی لە ڕوو نەبڕێ نەسووتێ بۆی چقڵ چیبكا؟

ئەگەر ئەو شۆخە یەكدەم دەم بە خەندە ڕوو لە گوڵشەنكا

لە شەرما غونچە گەر عەودەت نەكاتە بەتنی چڵ چیبكا؟

وەرە زاهید ببینە مەشعەلی حوسنی جەمالی یار

بەغەیری مەزهەبی ئاتەشپەرست فەرموو دڵ چیبكا؟

لە بازاڕی موحیببەت مشتەری لەو ماهە حەیرانن

ڕەواجی حەزرەتی یوسف كە كەمتر بێ لە قول چیبكا؟

لە بەرگی عاریە مەجنوون كە عاری بوو بە لەیلای وت

دەبێ ئازادە سەروی گوڵشەنی عەشقت لە جل چیبكا؟

هەموو عالەم كە سەر گەرمی قەدەح بازی مەین (حەمدی)

لە هاژەی سەیلی فرمێسك و لە گریانی بەكوڵ چیبكا؟

(23) ناسح حەیدەری

دەستی كرد دیسان بە باران هەوری غەم

سا خوا ناسیح دەڵێ من چی بكەم؟

؟؟؟

(24) خادیم 1895-1971

پێنج خشتەكی لەسەر شیعری مەحوی

لە بازاڕی مەحەببەت شۆڕشێ بەرپا نەكەم چ بكەم؟

لە دەرسی عەشقەوە گەر دەفتەرێ ئینشا نەكەم چ بكەم؟

وەکوو مەجنوون بە جارێ خۆم ئەگەر ڕیسوا نەكەم چ بكەم

بە نووری بادە كەشفی زوڵمەتی تەقوا نەكەم، چ بكەم؟

بـە شـەمعێكی وەها چاری شەوێكی وا نەكەم، چ بكەم؟

\*\*\*

لە ڕێگەی عەشقیا دڵ شۆڕشێ بەرپا نەكا چ بكا؟

لە دوریتا هەموو شەو ئاهـ و واوەیلا نەكا چ بكا؟

ڕەمی چاوی غەزالان حەلقەی زنجیرە بۆ پێی دڵ

ئەگەر دێوانە ڕوو هەردەم لە ڕووی سەحرا نەكا چ بكا؟

لە نەشئەی مەی بوو عاشق شاهدی عەهدی (ألست)ی دی

وجودی ئاو و خاكی خۆی ئەگەر سەهبا نەكا چ بكا؟

لە فەیزی سوحبەتی پیری موغان بوو كیمیای دەست كەوت

لە یومنی مەی ئەگەر خۆی یەكەو تەنها نەكا چ بكا؟

لە مەوجی مەی لە ساغیردا جەمالی دولبەری دیووە

ئەگەر سەر دانەنێ هەم سڕڕی خۆی ئیفشا نەكا چ بكا؟

لە سەحرایی جنوون دڵ مەشقی وەحشەتییە هەموو كاتێ

لە جوستوجو سۆراغی خەیمەیی لەیلا نەكا چ بكا؟

لە بۆ قەتڵی منی مسكین بە تەحریكی برۆی دولبەر

ئیشارەت گەر بە مەوجی چاوەكەی شەهلا نەكا چ بكا؟

دڵی موفلیس خەریداری جەمالی یوسفە ئیمڕۆ

لە بازاڕی محەببەت عیشق ئەگەر سەودا نەكا چ بكا؟

لە جامی وەحدەتا مەخمووری ڕەحراحی ئەزەل بێ دڵ

بە مەوجی جیلوە گەر دەیجوور یان بەیزا نەكا چ بكا؟

هجومی بۆ دڵی (خادیم)كە هێنا جیلوەیی عیشقی

لە بازاڕی محەببەت خۆ ئەگەر ڕیسوا نەكا چ بكا؟

\*\*\*

بە یادی تۆ لە دڵدا گەر كیفاحی ئەم نەكەم چ بكەم؟

بە فیكری دوری تۆ دەردی جودایی كەم نەكەم چ بكەم؟

لە چارەی دەردی دڵ ئیمڕۆ تەبیبی حازیقن عاجز

بە زامی تر ئەگەر زامی جگەر مەرهەم نەكەم چ بكەم؟

تەعەللوف ڕێی ویساڵی حەزرەتی مەعشوقی لێ گرتم

كەوا بۆ تەركی خویش و باب و خاڵ و عەم نەكەم چ بكەم؟

ئەگەر بۆ كەعبەیی وەسڵی ڕوخی ڕێگەم نەدا دولبەر

لە بارانی سوروشكم دیدە وەك زەمزەم نەكەم چ بكەم؟

خەلەل بۆ عەیشی تەنهایی ئەدا هەمدەم بە جوز دولبەر

لە خەڵوەتدا خەیاڵی عەكسی ئەم هەمدەم نەكەم چ بكەم؟

بناغەی خانەی عەیشم لە هیجرانا ڕوو لە وێرانە

بەسەنگی سەبر ئەگەر بنچینەی مەحكەم نەكەم چ بكەم؟

موجەرەد بوونە ڕێگەی وەسڵی ئەو شۆخە لە دونیادا

كە تەركی سوزەنی وەك عیسای مەریەم نەكەم چ بكەم؟

بە ڕەشماری دوو زولفی زامی دڵ زەهراوییە (خادیم)

بە تریاقی لەبی دولبەر عیلاجی سەم نەكەم چ بكەم؟

\*\*\*

(25) ئەحمەدی خانی 1650-1707

میرێ مەجلس

میرێ مەجلس نەكەنت موتربێ گۆیا چ بكەت

غونچە خەندان نەبتن بولبلێ شەیدا چ بكەت

نەینكا حوسنێ بوتان لازمە ساحب نەزەرەك

كەسێ بینا کوو نەبت دلبەرێ زیبا چ بكەت

بێ كەرەم ناچتە تیپا عەدوان مەردێ شەجیع

تیغێ ئاهیختە بێ دەستێ توانا چ بكەت

تالبێ علم و كەمالێ نەبتن قابلێ فەیز

حكمەت و تەربیەتا عالمێ دانا چ بكەت

تەبعێ خانی سەدەفا گەوهەرێ عرفانە وەلێ

مەتنخوانەك کوو نەبت ساحبێ مەعنا چ بكەت

(26) زێوەر 1875-1948

لە هیجرا

لە هیجرا ڕوو لە ساقی و شیشەیی سەبا نەكەم چ بكەم؟

وجوودم گەر بە فەرشی مەیكەدە و مینا نەكەم چ بكەم؟

لە ناو تۆفانی ئەفكارا نەهەنگی (لا الە) هەستێ

تەشەبوس گەر بە كەشتی نووحی (إلا الله) نەكەم چ بكەم؟

مەتاعی حوسنی ئەو مەحبوبە نەقدی داغ و سەودایە

لە بازاڕی مەحیببەتدا بە ڕۆح سەودا نەكەم چ بكەم؟

ئەوا مەحرومی خۆی كردم دڵی بردم دەری كردم

بە سۆزی دڵ هەموو دەم ڕوو لە قاپی خوا نەكەم چ بكەم؟

لە هەر لا زەبتی ناكەم موددەعی تا تۆ ڕەئیسم بی

بە قانوونی مرووەت گەر ڕەجا ئیجرا نەكەم چ بكەم؟

بە ڕوتبەی وەسڵی ئەو ناگەم ئەگەر عومرم هەموو دانێم

لە دەست ئەو زاڵمە لەم كارە ئیستغنا نەكەم چ بكەم؟

ئەڵێن ئەوراقی زوڵمی تۆ تەواو نابێ بە تەحریرات

وەکوو (زێوەر) بە تەقریر گەر ئەدای مەعنا نەكەم چ بكەم؟

 كە تۆ ڕۆیی

كە تۆ ڕۆیی بەجوز ناڵاندن و گریان زووبان چبكا؟

كە ئاهوو ڕەم بكا سەییاد بەجوز ناڵە و فوغان چبكا؟

لە سایەی عەسكەری موژگان و توڕڕەی زولفی شەوڕەنگی

نیگارم پادشای حوسنە، لە حاڵی عاشقان چبكا؟

ئەلا ئەی عاشقی بێ دڵ نیگارت میهرجۆ نابێ

لە قاپیدا عەبەس كەوتوی فەقیرە دەرگەوان چبكا؟

بە وەعزی و پەندی دانا مەردی نادان بەهرەوەر نابێ

كە بەخت و تاڵعی ڕەش بێ گەڕانی ئاسمان چبكا؟

لە هەرلا ئیتتیفاقێ بوو، ئەگەر كێوە عەدوو هیچە

كە پەششە ئیتیفاقی بوو ئەبێ فیلی دەمان چبكا؟

بە حوكمی حەق ڕەزا نابێ ئەبەد مەتڕود و مەحكومی

ئەلا ئەی نەفسی دوون شەیتان ئەبێ غەیری زیان چبكا؟

كە بەد خولقی تەبیعەت بێ بە مسقەل زەحمەتە لاچێ

لە دەست بوجەهل و ئەمسالی ڕەسولی ئینس و جین چبكا؟

لە دوری تۆ ڕەفیقان و هموو دنیام لەلا مەحوە

كە فەسڵی گوڵ نەما، بولبول لە باغ و باغەبان چبكا؟

لە جیلوەی گوڵ لە نەشئەی مەی لە عەكسی تەلعەتی ساقی

كە دڵ ژەنگی غەمی تیابێ ئەبێ (زێوەر) لەوان چبكا؟

(27) جاهید

پێنج خشتەکی لەسەر غەزەلێکی سابری

وجودی ناوجودی من لە خزمەت دەركرا چیبكەم؟

شەهادەی شێتی و مەستی بەناحەق پێم درا چیبكەم؟

بەرەڵا بوونی دەشت و دەر لە بۆ من دانرا چیبكەم؟

خودا هاوارە ئەم شەو دولبەرم لێ دابڕا چی بكەم؟

شەرارەی ئاگری دووری لە سینەم هەڵگڕا چی بكەم؟

ئەمەندە ناتەوان و سەربەئێش و دڵ خەفەت بارم

تەبیب پێی ناكرێ وەڵا عیلاجی ناڵەیی زارم

كز و مات و غەلایب و بێكەس و بێ هەمدەم و چارم

لەبەر دەرد و غەمی یارم نەخۆش و خانە بێزارم

وەکوو مەجنوون دڵم بۆ چۆڵ و سەحرا هەڵخرا چی بكەم؟

لە سەد سەوداسەر و شەیدا حیسابی عاشقی پرسیم

لە سەد فەرهاد و مەجنوونیش وەرم گرت دەرس و هەم تەعلیم

نەبوم ڕزگار مەگەر وابوو نەسیب و بەخت و هەم تەقسیم

خودا ڕۆژی ئەزەل گریان و قوڕ پێوانی پێ بەخشیم

بە ئەمری حەق وجودم هەڵنەكێشم لەم قوڕا، چی بكەم؟

ژیانم چو بەسەر چیبكەم نییە چارەم بە مەئیووسی

فەلەك سەت نەوعە خۆی گۆڕی وەکوو ئەشكالی تاووسی

لەناو بەحری غەما غەرقم بە مەحكومی بە مەحبووسی

قەڵەم ڕۆژی ئەزەل بۆ ئێمە هەر دەرد و غەمی نووسی

هەموو ڕۆژ گەر نەناڵێنم شەوانی بێ چرا چی بكەم؟

لەسەر ئەم حاڵەتەی خۆشم ژیانی خۆم بەكەس نادەم

ڕەقیب باسەركەوێ بۆ من كەوا خوا نەیخا و من نایخەم

نەفس سەد ئارەزووكاتن عەقڵ نەیبات و من نایبەم

قسەی بێ فائیدە و بێجێ زەرورەت پێم نەكا نایكەم

ئەگەر گریە و فوغان ناكەم لە ئارامم برا چی بكەم؟

بەهارە دەشت و دەر ڕازاوە بولبول وا لە ئیقباڵە

مەحاڵە پایەبووسی گوڵ بكەم بەم وەزع و ئەحواڵە

نەتیجەی عاشقی هەر ڕوت و پەرپوت و عەدەم حاڵە

هەموو عالەم بەبەرگی جەژنەوە سەرمەست و خۆشحاڵە

ئەگەر قانع نەبم (سابر)لە نێو بەرگی شڕا چی بكەم؟

قەناعەت كەنزە بۆ (جاهید) هەژاری هەر بەسەر چاوان

چە دەخل پێیە بۆ عالەم ئەگەر شایی بێ یا سەیران

نەبوو جاری هەواڵی من بپرسێ یارەكەی جارام

نەگەییە دامەنی حوسنی هەناسەی (سابری)یاران

لە دونیادا بە بەدناوی كەمن زەنگم زڕا چی بكەم؟

(28) فەنـایی 1897-1969

ژینی بەفیڕۆ

کە من ژینم بەفیڕۆ چوو ئیتر ڕۆڕۆ نەکەم چ بکەم

بەیانی حاڵی شێواوم ئەگەر بۆ تۆ نەکەم چ بکەم

لە گەنجیی تا بە پیریی هەر خەریکی ئارەزووی نەفسم

ئەگەر داوای دەوای نەفسم لە خزمەت تۆ نەکەم چ بکەم

وەکوو کۆکەن لە تاقی بێستوونی نامورادییدا

سەری مەینەت وەسەر بەرد و وەسەر ئەژنۆ نەکەم چ بکەم

ئەوەی شەرتی جنوون و دەرسی سەودا بوو ئەمن کردم

کە من دادم نەگا پێت ڕوو لە دەشت و کۆ نەکەم چ بکەم

ئەگەر پەروانە بۆ شەم خۆی ئەسووتێنێ پەڕ و باڵی

بە شەمعی ڕووت لە کوورەی دڵ ئەمن بۆسۆ ئەکەم چ بکەم

لە گوڵزاری گوڵی ڕووت من کە بێبەش بووم هەتا ئێستا

بە یادی بۆنی تۆوە دەس لە مل شەوبۆ نەکەم چ بکەم

کە من پیرێکی پەککەرتەم، ئەتۆش پیرێکی ڕەوشەن دڵ

دڵەی وێرانەکەم قوربانی چاوی تۆ نەکەم چ بکەم

کە من ئێستا بە زامی بێدەوای دڵ هەر ئەناڵێنم

ئیتر خۆم و دڵم قوربان نیساری تۆ نەکەم چ بکەم

لە خەڵوەتخانەکەی وەسڵت (فەنایی) گەر نەبێ ڕێگەی

قەناعەت گەر بە بۆنێکی نەسیمی تۆ نەکەم چ بکەم

(29) ڕاجی 1912-1969

لە خۆشی چاوەكەت دڵ كاری ناقۆڵا نەكا چ بكا؟

بە ناوی نارەوەن باڵات بە دەم سەودا نەكا چ بكا؟

لە پێ ئاهەنگی كوردانا لە مەیدانی هونەرمەندی

بە نووكی نێزەوە دڵ هەمسەری ئاڵا نەكا چ بكا؟

سەحەر پەردەی كە لا دا توشی هەر كۆمەڵ ئەبێ هەرلا

لە ڕازی ڕۆژەوە سۆزی دڵان پەیدا نەكا چ بكا؟

سەری سەودازەدەم سەرتەختەیی جامی خەراباتە

كە دامێنی بەمەستی ماڵەیی سەهبا نەكا چ بكا؟

بە بەزمی بادەوە ساقی كەوای پیرانی گوڵگون كرد

كە گۆیندە چریكەی ڕوو لە عەرشی خوا نەكا چ بكا؟

لە تاریكی خەیاڵاتا نەفەوتاوم، دڵی سافم

بە نووری عیشقەوە ئەم چاوە گەر بینا نەكا چ بكا؟

لە عالەمدا هومێدی دڵ نەما بێچارە وا ماوە

لە ناو پەردەی تەوەككول خۆی ئەگەر تەنها نەكا چ بكا؟

بە شیرینی ستاندی لێوی گوڵڕوویان دڵی ئێمە

كە تاڵاوی هەموو جێگای بە جەرگیدا نەكا چ بكا؟

دڵی پڕ حەسرەتی (ڕاجی) لە كونجی سینە ناگونجێ

لە ڕێی سەركەوتنی كوردی كە واوەیلا نەكا چ بكا؟

\*\*\*

خودایە من لە دەردی بێ دەماغی خۆم و گەل چیبكەم؟

لەگەڵ ڕۆبینتەنی میحنەت بە شمشێرێكی كەل چیبكەم؟

كە من ئاوارەیی موڵك و وەتەن بم دەست و پێ خەستە

لە ساحێب ئەقریبا و ئەسپ و ڕەفیقی پێوپەل چیبكەم؟

وەرە ئەی نازەنینی من بە ماچی لێوەكەی ئاڵت

بەبێ تۆ غەیری داغ و دەرد دەستی خۆم لە مل چیبكەم؟

لە زنجیری فیراقت بەستەو و مات و مەلوول ماوم

لە زۆرداری جەمال و حیددەتی لاوی فەحل چیبكەم؟

چ ئاشوبم بەڕسوایی سەرم هێناوەتە سەر خاك

كە من خاكم لە لالە و سەبزەواتی مێرگ و مەل چیبكەم؟

بە بێ من ئەی نیگاری شۆخی سەربەستی بە عیشوە و ناز

نەبوو جارێ بفەرمووی بێ فەقەس لەم تەیری دڵ چیبكەم؟

زەمانەت دوژمنە (ڕاجی) چ تەدبیرت نییە ئەسڵەن

نییە ڕێگەی منیش وەك تۆ لەسەر ئەم داوە سڵ چیبكەم؟

(30) فـانی (1910-1973)

نەشتەری دوری

نەشتەری دووری لە جەرگی پڕ جەخارم دایەوە

شەمعی ڕوخساری لە دیدەی بێ خەوم شارایەوە

گەنجی من ڕۆشتوو ڕەنجی فیرقەتم بۆ مایەوە

چی بكەم ئەی هێزی دڵ بێ چاوی كاڵت چی بكەم؟

بێ تەماشای بەژن و لەعلی لێوی ئاڵت چی بكەم؟

.

..

(31) مەلا غەفوری دەباغی (حافزی مەهابادی)(1925-1990)

بەرقی بزەی نیگارم گرتمی لە ڕێوە چبكەم؟

وەك كەكرە تاڵەزارم بارم لە لێوە چبكەم؟

لای دڵبەری عەیارم جوابم جنێوە چبكەم؟

دەردم گرانە یارم حاڵم پەشێوە چبكەم؟

32 (موحسین قەرەداخی ) دێنشین (1976-)

ئەمن گەر بۆ جوانی تۆ نەپێوم قوڕ بڵێ چبكەم؟

لە نێو ماڵم هەتا دەمرم نەبینم دوڕ بڵێ چبكەم؟

ئەگەر ئیتر لە بێ تۆیی بەڕۆژ و شەو سەدای شینم

نەگاتە گوێی ئەوینداری كچان و كوڕ ئەبێ بڵێ چبكەم؟

33 (سەید محەممەد تاھیر ھاشمی) (-)

ئەسیری دامی عیشقم خەستەیی دەردی دڵم چ بکەم

لە تۆ دایم پڕە قەلبم لە خۆم گەر غافڵم چ بکەم

نە شێخ و زاهد و سۆفیم، نە قازی و واعیز و موفتیم

نە دێوانەم، نە فەرزانەم، نە زانا و عاقڵم چ بکەم

لە دەرکی پێچ و ئەشکەنجەی سەری زوڵفت پەرێشانم

ئەترسم حەل نەبێ جارێ، خودایا موشکڵم چ بکەم

لە سایەی خاری هیجرت دامەنم پڕ گوڵ لە ئەسرینە

ئەگەر گاهێ دەناڵێم لێم مەڕەنجێن بولبولم چ بکەم

بڵێم چی دەهری دوون گەر چاوی ئینعامی بە ئەنعامە

نییە خۆ غەیری فرمێسک و هەناسە حاسڵم چ بکەم

بڵا با مامە سۆفی ئاگرم تێ بەر نەدا وەعزی

سرشتەی عیشقی خووبانە ئەمن ئاب و گڵم چ بکەم

ئومێدی دیدەنی یارم هەیە تاهیر لەمەو پاشیش

خەریکی نەزم و تەرتیبی خەیاڵی باتڵم چ بکەم

\*\*\*

2

نیساری ڕێی کەسێ سەد گەوهەری یەکتا نەکەم چ بکەم

بە شەمسێ مانگی دڵ پڕ شوعلە و ئەحلا نەکەم چ بکەم

لە قاپی پیری مەیخانە دەمێ هانا نەکەم چ بکەم

بە نووری بادە کەشفی زوڵمەتی تەقوا نەکەم چ بکەم

بە شەمعێکی وەها چاری شەوێکی وا نەکەم چ بکەم

سەحیفەی خاترم تۆماری ئالام و سووەیدایە

بە باڵام کیسوەتی غەم وەک خەڵاتێکی سەراپایە

هەزاران گەنجی خانەی ڕەنجی هیجری دڵبەرم لایە

لە خەزنەی دڵمەدا هەر چی هەیە، هەر داغی سەودایە

دەسا ئەم نەقدە دەردی عیشقی پێ سەودا نەکەم چ بکەم

بە مەستی شوهرە نابی تا نەگەیتە مەستەبەی خەممار

مەدەد بگرە لە عیشوەی چاوەکانی حەزرەتی دڵدار

خیلافی عیشقە عوجب و خۆپەرستی و کیبر و عەیب و عار

لەگەڵ دەستی مەلا ڕێ ناکەوێ زونناری زوڵفی یار

وەکوو شێخ ئیختیاری مەزهەبی تەرسا نەکەم چ بکەم

دەریغا سەیلی غەم نەیهێشت لە هەستیم نوون و ئاسارێ

تەبیبی دەردی دڵ نەیبیست دەمێ ناڵینی بیمارێ

لە پرشەی خوێنی من خۆی لا ئەدا ڕەندی جەفاکارێ

لەڕێی ئەو شۆخەدا خۆم کرد بە خاک پێی پیا نەنام جارێ

دەسا خاکی هەموو عالەم بەسەر خۆما نەکەم چ بکەم

زەمانێکە کە ئاشوفتەی نیگاهت مەست و مەدهۆشە

عەزیزم ڕۆزگارێکە کە خۆشم لا فەرامۆشە

دڵا بێ سوودە دانیشتن لە ئەم سووچ و لە ئەو گۆشە

دەمێکە شاری پڕ شۆری موحەببەت مات و خامۆشە

بە قانوونی تەجەننون شۆڕشێ ئینشا نەکەم چ بکەم

دڵم پڕ مەینەتە شادیم غەمی دووری لەپێی سەریە

ویساڵم وەسوەسەی هیجرە خەیاڵم عیشقی تۆ بەریە

فیدای سایەی هومایێکم کە عالەم شێتی سێبەریە

لە چاوا نم نەما بۆ گریە، نۆبەی سەجدە بەر دەریە

سیاساڵم نەبارە، نوێژی ئیستسقا نەکەم چ بکەم

ڕەفیقی هەمدەمم ئاهە شەرابی عیشرەتم دەمعە

غوڵامی سووتن و تاوانەوەم پەروانە و شەمعە

لە تەعنەی ناکەسان بیستن عوقوولم قاصرالسمعە

لەسەر تۆم دوشمنە دنیا، قەزییەم مانع الجمعە

کە تەرکی تۆ نەکەم، تەرکی هەموو دنیا نەکەم چ بکەم

ئەیا ئەشکی جەفای جانان بە کوڵ جارێ لەسەر ڕوو بە

ئەیا بەختی ڕەشم وەک زوڵفەکەی پڕ پێچ و واروو بە

دڵی زارم! لە کونجی سینەدا بێ دەنگ و نوستوو بە

بەجێماوم لە یاران، نابەجێ ماوم، ئەجەل، زوو بە

بە مردن لەم قوسووری ژینە ئیستعفا نەکەم چ بکەم

لە مەکتووبی دڵمدا غەیری دەرد و غەم نییە مەتوی

لە تەگبیری ژیانمدا جەماڵی دڵبەرە مەنوی

بە مەیلت فانییە تاهیر مەکەن یاران خەیاڵی وی

ئەوا لەیلا بە ڕۆژی حەشر ئەدا وادەی لیقا مەحوی

هەتا قامی قیامەت ئاهـ و واوەیلا نەکەم چ بکەم

 34 جەلال مەلەکشا (1952-2020)

لە تاریکی ژیانا دڵ بە وێنەی شەم نەکەم چی بکەم

گوڵاڵەی خوێن بە ئاڵا و بەیرەق و پەرچەم نەکەم چی بکەم

ئەگەر شەرتی ئەوینداری پەژارە و ماتەم و دەردە

دڵی خۆم نوقمی گێژاوی خەم و ماتەم نەکەم چی بکەم

ئەویندارانی دنیا گشت بە وەسڵی یار نایل بوون

بە خوێنی جەرگی خۆم ڕەفعی خەم و ئەستەم نەکەم چی بکەم

وەکوو دێوانە وەیلانی هەواری چۆڵی مەحبووبم

بەسەردا خاکی هیجران و فیراقی شەم نەکەم چی بکەم

لە عەشقی ئاورینی زین هەزاران کاکە مەم مردن

ئەمن شۆڕش لەسەر ڕێبازی خوێنی مەم نەکەم چی بکەم

لە چاوی مێژووا خوێنم وەکوو ئەسرین قەتیس ماوە

ئەگەر هێرش بە سەر مێژوودزی عالەم نەکەم چی بکەم

هەتا زوڵمەت بسووتێنم هەتاوی کۆیلە دەربێنم

گڕ و کڵپە و بڵێسەی ئاوری دڵ جەم نەکەم چی بکەم

پەریزادی ئەوینم دیل و یەخسیری قەڵای دێوە

لەسەر ئەو، سێبەری ئەم دێڵەدێوە کەم نەکەم چی بکەم

35 عەباسی حەقیقی (1902-1996)

 لە گوڵ و گوڵشەنی بێسەروی ڕەوان من چ بکەم
لە سەری زولف و لە ڕووی سونبول و سوێسن چ بکەم
گيانه لۆمەی نەتەوی ھۆ بوو که نەمدی ڕووی تۆ
ئاینەی ڕووم نییەتی ڕووی وەکوو ئاسن چ بکەم
ئەی نەسیحەتگەرەکەم ڕەخنه له مەستان مەگره
حوکمی وا کردووه قانوونی قەزا من چ بکەم
بەرقی چەخماغه دەدا کاتێ مەکینەی غەیبی
بەرهەمی من که لەبەر بايه له سووتن چ بکەم
دیل و بەندیمه له بيری ستەمی شای تورکان
کوڕی زاڵی که نەکا بيری خەلاسن چ بکەم
ئاوڕی خێری گڕی ئاوری توورم کە نەبێ
شەوه، لەو وادییە بێ لالەیی ڕۆشن چ بکەم
حافزا قەسری بەھەشتێ بەشەمیراتی منە
له کەلێن و کەلەوا و کاول و قوژبن چ بکەم

ئەم هۆنراوەیەی حەقیقی وەرگیڕانی غەزەلێکی حافزی شیرازییە کە ئەمە دەستپیکەکەیەتی:

بی تو ای سروِ روان با گل و گلشن چه کنم؟
زلفِ سنبل چه کشم، عارضِ سوسن چه کنم؟

«حافظ شیرازی»

 36 مام ڕێباز

کە من کوردم ژیان تاڵ بێ لە ژین دەعوا نەکەم چ بکەم
لە ئاگردا بسوتێ ئەو کە خۆم فیدا نەکەم چ بکەم
لە تورک و فارس و شۆڤێن هەتاکەی هەر تکاکەم من
ژیانم بوو بە بەحری خوێن جەلاد ڕیسوا نەکەم چ بکەم
بەهارێکم نەبینی من کە عومرم هەر خەزانیی بوو
بەبێ خۆشی ژیان ڕۆیی ئەجەل سەودا نەکەم چ بکەم
لە عومرمدا کە شک نابەی نە خۆشییەک نە شادبوونێ
دژی یاسایی جەرگسووتان شەڕێ بەرپا نەکەم چ بکەم
بەچی نەوعێ بەچەن ساڵان لە هاوارم دەبن حاڵی
لە خۆخۆری لەیەککوشتن تەمەن کۆتا نەکەم چ بکەم
ئەگەر ڕێباز بەچاو نەت دی کەڕۆیشتی وەکوو زۆرێ
بەبێ دەوڵەت بەبێخەمخوار تەمەن ئاوانەکەم چ بکەم

 37 کۆسار هێرۆیی-محەمەدئەمین محەمەد 1966-

زیکری وەفا

تەرکی دنیام کرد لەبەر ئەو ناکات بڕوا دەمن چیبکەم

دڵی ڕەقی نەرم ناکات ئەگەر شەکوا نەکەم چیبکەم؟

هەموو تەمەنم دەبەخشم بە نیگای دوو چاوی مەستـی

دەڵێ هەردێ و پیرتردەبێ ناکات سەودا دە من چیبکەم

گەرچی لە دەریای خەیاڵم ئەو دوڕ و لەعل و مەرجانە

هەرچیمکرد دەستم پێی ناگا ئەگەر نزا نەکەم چیبکەم

شیفا و دەوای گشت دەردێکە ماچی شیرینی لـێوی ئەو

بۆ عیلاجی تاڵی ژینم، دەستم بە ئـەو ناگا چیبکـەم

بە فوارەی ئەسرینی چاوم دیدە و گلێنـــەم لـــە دەستدا

مەکۆی ئیلهامی شیعرم بوو وشە و سەروام نەما چیبکەم

(کۆسار) تەنیا لە ئاست ڕاستی سەری بەرزی دەکات نەوی

لە خانەقای عیشقی ئەودا نــەکەم زکری وەفا چیـبکــەم؟

38 غائیب

کە من دوورم لە ڕووخساری ئەگەر زاری نەکەم چ بکەم؟
کە غائیببم لە دیداری بە دڵ چاری نەکەم چ بکەم؟
بە شەوگاران دەکەم یادی بە ڕۆژان مەست و ئاوارە
بە دڵ یادێکی وی جارێ لە ڕووخساری نەکەم چ بکەم؟

39 ڕەشید

دەمێکە خانەقای مەحوی بە بێ تۆ مات و خامۆشە

بە قانوونی ویراسەت (ئەسعەد)ێ پەیدانەکەم چیبکەم؟

40 سدقیی

بناغەی غەم بە قوربان گەر لە سەنگی ڕوو نەکەم چیبکەم؟
بەناچاریی ڕەفاقەت گەر لەگەڵ مردوو نەکەم چیبکەم؟
هەموو مانگ و هەموو ساڵم لەگەڵ عەقڵ و دڵ و ماڵم
ئەگەر سەرفی بەجارێکی بە ماچی ڕوو نەکەم چیبکەم؟
بە داخ و حەسرەت و جەوری ڕەقیبی وا وەکوو مەجنوون
لەگەڵ ڕیزی دڕندە و جانەوەر خوو نەکەم چیبکەم؟
لە تاریکی شەوی یەڵدایی دووریی گەر تولوعت بێ
وەکو سۆفی لە خۆشی شێخ، کە هایی و هوو نەکەم چیبکەم؟
پەرێشانە دڵم ئەمڕۆ بە دوو زوڵفی پەرێشانت
لەبەر تەنبێ ئەگەر حەبسی بە تاڵی موو نەکەم چیبکەم؟
لە تەخت و بەختی وەسڵت گەر نەبێ کامم بە ناکامی
وەکوو وەحشیی لە فام و دین و هۆشم فوو نەکەم چیبگەم؟
لە ئێش و نێشی هیجرانت بە بێ هۆشیی دەڵێ (سدقیی)
بەڵێ یاران وەکوو قومریی ئەگەر کوو کوو نەکەم چیبکەم؟

41 شەفیق
زەلیلی زوڵمەتی نەفسم بە بێ ڕەحمی خوا چیبکەم؟
بە جیفە دڵ دەکەن مائیل، لە دەس نەفس و هەوا چیبکەم؟
ئەسیری نەفس و شەیتانم، غەریقی بەحری عیسیانم
بە بێ کەشتیی شەفاعات و نەجاتی موستەفا چیبکەم؟
عەمەل مادەر، پدەر ئیحسان، قەبر گەهوارە، تەقوا شیر
بە بێ ئەعمال و ئیحسان و بە بێ تەقوا خوا چیبکەم؟‏
لەنێو تۆماری ئەعمالم بە غەیری شەڕ، نییە خەیرێ
منی بێ زاد و بێ تۆشە لە ڕێی بێ ئینتیها چیبکەم؟
ئەگەر دەستی ئەجەل لێیدا لە تەپڵی ڕیحلەتا ئاخر
چلۆن بێمە سەفی مەحشەر، زەلیل و ڕووسیا چیبکەم؟
دەمی قامی قیامەت گەر خەلائیق دێنە سەر میزان
منی مەخجوول و شەرمەندە خودا ڕۆژی جەزا چیبکەم؟
بە بێ سەنگی محەک وەرناگرن نەقدی عەمەل، سوبحەی
کە من خاڵیی لە ئیخڵاسم لەگەڵ تۆشەی ڕیا چیبکەم؟
لەسەر ‏پردی سیرات مەردی خوا دێن و دەچن وەک بەرق
ئەمن لەو ڕۆژە داماوم، خودا بێ دەست و پا چیبکەم؟
لە ڕۆژێکدا کە دەستێنن جەزای گەنجی عەمەل، جەننەت
بە بێ هیچ مایە و نەقدێ ئەمن لەو ڕۆژەدا چیبکەم؟
دڵم بۆ فەیزی مەردێکی خوا زۆر تالیبە، چونکە
لەخۆوە خونچە ناپشکوێ بە بێ بادی سەبا چیبکەم؟
ئەڵێی سەرهەڵگرم ڕۆژێ بڕۆم تەنیا بەدنیادا
هەتا ئەمرم بڵێم بۆ خۆم خودا چی چیبکەم خودا چییکەم؟
لە تاری زوڵمەتی نەفسا ( شەفیق) ئێستە بەداماوی
ئەڵێ هەردەم بە بێ شەمسی وجوودی موستەفا چیبکەم؟

 42 میرزای هەورامی

قسەی زل زل
ئەرێ نەمروود! زەححاکی! دەور! دەبیرکوللی فیتنە و فەساد!
بەربەیانیان لە قاپی حەق، مەرگت داوا نەکەم چ بکەم
سازمانی حقووق بەشەر شەرمەندەیە لە عالەمدا
ئەو بەشەرە خەیاڵییە، یادی (عەنقا) نەکەم چ بکەم
ئەی درێغا، شاخەکانی وەڵات هەموو، هەور و تەمە
لەبەر هەور و تەمی شاخان، ڕوو لە سەحرا نەکەم چ بکەم
مێژووی گەلان، سەما ئەکا بۆ گەلی خۆی، کە ئازادە
مێژوونووسی کوردیش ئەڵی (ئەرێ هۆ لەیلا) نەکەم چ بکەم
ئەگەر نەبێ پیاوێکی لە حاڵزانی ژیر و چالاک
قسەی زل زل لەگەڵ تووبا و ڕەعنا و سەلما نەکەم چ بکەم
ڕەهبەرێکی گەل و ئایین نەبێ بۆ من، ناعەلاجم
ئەحە و جەلە و مچە و عەزه، سەرۆک مەولا نەکەم چ بکەم
لۆچی تێکەوت پەنجەکانم، نەیتوانی تێڵا ڕابگرێ
بە تەزبێحی سۆفیانە (سبحان الله) نەکەم چ بکەم
کە (میرزایی) بە حەسرەتی چەرخی فەلەک گیرۆدە بوو
بۆ ئاواتە مەردانەکەی، مەدح و سەنا نەکەم چ بکەم

 43- پەری قەرەداغی

کە من هەموو گوڵزارم چوو بەدڵ هاوار نەکەم چیبکەم
بەدڵ داوای گوڵی بەهار لەلای بەهار نەکەم چیبکەم
منی تینوو بۆ قومێ ماچ لە دەشتی غوربەتا بێ کەس
ستایشی لوتفی کانی و لێوی ڕوبار نەکەم چیبکەم

44- عاجز

لە عیشقی چاوی غەممازی غەزەلخوانی نەکەم چ بکەم
لە نازی تاوسی چین، سینە سوزانی نەکەم چ بکەم
عەجائیب مانگی چاردەم دی، دوو مانگی یەک شەوەی پێ بوو
لەگەڵ دوو زەهرە لەم تەرتیبە حەیرانی نەکەم چ بکەم
لە باغی یار کە جاری بووی گوڵێکم کرد فیراقم بوو
ئیتر جانم فیدای خاوەن گوڵستانی نەکەم چ بکەم
شەڕابی لەعلی لێوی گەر بخۆن وەک من دەبن ڕیسوا
مەکەن لۆمەم کە فیکری مەیلی جارانی نەکەم چ بکەم
ڕەقیبی سەگ سیفەت مەنعی ویساڵی یاری لێ کردم
بە ئەفکار خۆم هیلاکی تیری موژگانی نەکەم چ بکەم
لە غەم تازە خەلاس نابی دڵی دێوانە و مەفتوون
نەما سەبرم خەیاڵی خەدد و خاڵانی نەکەم چ بکەم
لە حەسرەت ڕوویی لەیلا عاجزم مەجنوون سیفەت ناچار
وەکو بولبول لە دەوری گوڵ سەحەر خوانی نەکەم چ بکەم

45- مەلا حەسەن فەیزبەخش

وەتەن دەستی جەفا کۆتا لە شارانت نەکەم چی بکەم
پەتی تۆڵە لە گەردن گشت نەیارانت نەکەم چی بکەم
تەم ومەینەت، سوپای نەگبەت، تەنی ئاسمانی ئاخی کورد
لەبەر بێوازی من تەرکی دیارانت نەکەم چیبکەم
ژیان و ئەرکی ناخۆشی لەسەر خەڵکی هەژاری کورد
بڕیویە جەرگ و دڵ شین بۆ هەژارانت نەکەم چی بکەم
هەتا ئەم نیشتمانەی من لە دەس داگیرکەرانایە
پەنا بۆ شاخ نەبەم ڕوو لە هەوارانت نەکەم چی بکەم
لەب ۆ ڕزگاری گەل هەر کەس، نەچێتە ڕیزی تێکۆشان
تف و لەعنەت لەوان بێ بەند و بارانت نەکەم چی بکەم
لە چین وتوێژەکانی کورد ئەخوازم بێن و یەک بگرن
بە هێزێکی وەها ڕاوی جەبارانت نەکەم چی بکەم
هیوادارم کوڕانی گەل هەموو بۆ تۆڵە تێکۆشن
تەمەننای هێرشی شێری شکارانت نەکەم چی بکەم
هەڵۆی دوندی چیای بەرز و پڵنگی شاخ و پێدەشتن
ئەگەر سەیری گوڕەی شاخ و بنارانت نەکەم چی بکەم
وەرن هەڵمەت بەرین تێکڕا هەموو بۆ تۆڵە یەک چاری
قەلاچۆی دژ لە کوێستان و لە ئارانت نەکەم چی بکەم
وەها هەوری چەفا باڵی بە سەر ئەم خاکەدا کێشا
لە بەر وێرانی ژینگە ڕوو لە غارانت نەکەم چی بکەم
دەروون پڕ ژانە بۆ ژینی گەلی کوردی ستەم لێ چوو
لەبەر دڵتەنگی مەیلی سەر نزارانت نەکەم چی بکەم
گڕ و تینم هەموو ژینم لە پێناو خەڵکی کوردستان
ئەگەر من دانەنێم خزمەت بە یارانت ئەکەم چی بکەم
خەیاڵ و بیری ڕزگاری کە دای لە مێشک و دڵ (ئارام)
لەگەڵ گۆڕی کوڕان ڕوو لە حەشارانت نەکەم چی بکەم

46- نوونە

کێشی شیعر (هەزەج)

لە گـفـتـــوگــۆی شەوی دوێـنـێ حـەبـیـبـم دابڕا چی بکەم؟

شەرارەی ئـاتـەشی فـیــرقەت لـە سینەم هەڵگڕا چی بکەم؟

وتی من لات ئەڕۆم و شەمعی ڕوم خامۆش ئەکەم من وتم

دڵەی پەروانـەکەی من گەر لە دەورت هەڵسووڕا چی بکەم؟

تەمـاشـاکــەن چـلـۆن دەشت و دەرم گــرتـۆتــە بـەر یاران

وەکو مەجنوون سەرم بـــۆ حەبلی لەیلا داخــڕا چی بکەم؟

لە زیـنـدانـی دڵا ئــــەو دولــبــەرم کــۆت کـــردووە نـەڕوا

ئەگەر وەک بولبولێ دەرچوو لە دەسم و هەڵفڕا چی بکەم؟

ئەڵێن جـانــانــە تـەشـریـفـی بـەرەو لای ئـێـمـە دێ قوربان

لە خۆشی وەسڵی گـەر ئــارام و سـەبــرم لێ بڕا چی بکەم؟

کە سـەیـری کـــردەوی خـــۆم کـرد وتـم یاڕەب سییا چارم

هەموو کات خۆم نەگەوزێنم لە ناو خاک و قوڕا چی بکەم؟

هەتـا هـەم شــاکــرم بـەو نـیـعـمــەتەی خودا کە پێی داوم

ئەگەر ڕازی نـەبـم خەڵـقـە ، لـە نـێـو بەرگی شڕا چی بکەم؟

سڕی عیشقم بــە دڵ پــــاراستبوو ئـابـڕووم نەچێ (نوونە)

بە بــەدنـــاوی کـــە نــــاوی من لـە دنــیـــادا زڕا چی بکەم؟

 47- شوانە ئەحمەد

سەرچاوە: 444 شەو

بەبێ بەهاری ڕووت، من لەنێو گوڵ چ بکەم

هەر تۆ دڵی منی، من بەبێ دڵ چ بکەم

عەشقی تۆ لە دڵما هێلانەی کردووە

وەک مەلێکی باڵشکاو، لەسەر چڵ چ بکەم

48- ئاسۆ

بێزاریی

کە گەل ڕۆیی بەرەودواوە، لەگەڵ پاتۆڵ قوڵان چ بکەم؟

نەما کاروانسەرای خۆشیی، لەگەڵ مردوودڵان چ بکەم

ئەوا ڕاوچی لە سیپەیدان، لە نێو پۆڕی شڵان چ بکەم؟

بە دڵ دڵدارێ نابینم، لە شاری بێ دڵان، چ بکەم

گوڵت تێدا نییە ئەی باخ، لە قومری سەر چڵان چ بکەم

خەمی نان و تەمی بیرە و لەهەر لایێ شەڕی ئاوە

ئەوەی هۆی شادمانی بێ فەقەت هەر نێوەکەی ماوە

شەقامی پاکی دڵداری، خەیابانی تەڵە و داوە

چەمەن پاراوی خوێناوە، چناریش بەژنی چەمیاوە

نەڕۆم لەم شارەوێرانە؟ ئەدی ئەهلی دڵان، چ بکەم؟

بەوەڵڵاهی درۆ ناکەم، بڵێم من خەڵکی هیچ کوێ نیم

لە شاری خۆم غەریب ماوم، دەلەرزم عەینی داری بیم

نەکەس ناسیمی ئەو جۆرە، نەکەس پرسی ئەرێ من چیم؟

غەریبم دەچمە هەر شوێنێ، دەڵێی خەڵکی وڵاتێ دیم

کەسم لێ بوونە بێگانە، لە هاوڕێیی فڵان، چ بکەم؟

 نە هەنگوین، شیرنیی ماوە، نەپێکی بادەکەش تاڵیی

سەرم پڕ شۆر و دڵ پڕ تین، پیاڵەی نەشئەکەم خاڵی

نە شیعرێکیش دەبیستم گەر بدا بۆنی قسەی ناڵی

لەهەر کووچەی ڕەگی شارا، دەچۆڕێ خۆێنی خۆماڵی

دڵی شاریش بەدەست خەڵکە، لە شاری غافڵان چ بکەم

دەبێ بۆ کاکی مزگەوتیم، ئەوەندە سارد و بێ تین بێ

لە مۆسیقە و لە ئایینی کەسانی دیکە پڕ قین بێ

هەتاکەی قیبلەی ئەم خەڵکە پەڕۆی سوور و ڕەش و شین بێ

 دەڕۆم ئەم خاکە پیرۆزە هەزاران هێندە شیرین بێ

مڵەی تێدایە ئاخر من لەنێو خاکی مڵان چ بکەم

خەمی من کوا خەمی فارس و عەرەب یا ئەجنەبی و تورکە

هەتاکوو ئاو هەبێ هاوڕێ! ئەتۆ کەم ڕوو لە ئاور کە

خەمی نالێکیی ئەم خەڵکە لە شیعرا ژانە هەم برکە

ئەمن هەر بیستبووم ساڵان ئەگەر ئاسک سڵ و سرکە

 لە سێبەر ڕەودەکەن یاران، لەنێو کۆڕی سڵان چ بکەم

برا لێک بوونە دژکار و نەما واژەی برا و خاڵە

بەجێی سۆزی دڵی ئاشق، بە ئاخ سەودا دەکەن، ناڵە

ئەبێ حاڵی دڵم چۆن بێ لەنێو ئەم حاڵە بێ حاڵە

منێ گۆزەی دڵم دایم لە بۆتەی عیشقدا قاڵە

لەنێو خاوانی دڵ کاڵی نەدیوی نێو کڵان چ بکەم

بەجێی ئاشتی لە شار و کێو شەڕی شار و هەرای شاخە

ئەوەی لەو نێوەدا ماوە، بەشێ حەسرەت، بەشێ داخە

لەداخی ئەم شەڕە بێ هۆیە سەهمم حەسرەت و ئاخە

بڕۆ سوارە! عەمەدرێژبی! -کەنەشبووی- ئێرە کەی باخە؟

 کە شەوبۆ بۆنی خۆی نادا، لە بۆنی کاگڵان چ بکەم؟

وەهایە تان و پۆی دنیا، دەمێ شینە و دەمێ شایی

بەکار چی دێ مەقامی عاریەت ئاغابی یا شایی

دەکەم شانازی بەو ناوەی دەمێنێ تا دەمی دوایی

وەڕەز بوو ڕۆحی ئاسۆکەت، ئەوەندە قومری ئاسایی

 لەسەر پەلکی گوڵان ناڵی، لە ناڵەی سەرچڵان چ بکەم؟

 کەلار ۲. ۱۱. ٤۰۰

ڕۆژی جیهانی زمانی دایک

49- ئاسۆ2

شاری دەمبەسراوان

لە شارێکا هەموو شەخسێ دەمی بەسراوە من چ بکەم

ئەوەش هۆی ناسیاوی بێ دەمە و چاوە ئەمن چ بکەم

ئەگەر زەححاکی ماراوی لە مەغزی لاوەکان بخوا و

بەرەڵبێنەی بە ئاڵایێ نەکا کاوە؟ ئەمن چ بکەم؟

ئەگەر بێ و پێکەنین قاچاخ کرێ و دڵدارەکان بەندی

لە شادی و خۆشی دەسکرد و مەی و قاوە ئەمن چ بکەم

 بەلەعنەت بێ ئەوەی خوێنی شەهیدی دا بەنانی خۆی

نەما شادی و غەمیش هەروا بەلێشاوە ئەمن چ بکەم

هەموو قامیشەکانی شاری ئەهواز تینوە لێویان

لەخاکماندا نییە نان و شەڕی ئاوە ئەمن چ بکەم

لەمێژە خاکی من هاواری ئازادی دەکا هاوڕێ

 شەڕی عالەم دەکا کورد و بەجێش ماوە، ئەمن چ بکەم

ئەگەر گەل داوتێ سازکا نەڵێی پیرم لە کۆلی دە

بتریست و نەچیتە لای دەسی شاوە؟ ئەمن چ بکەم

خەیاڵی خاوە نووری خۆری بگرێ هەوری بێ مایە

ئەگەر ئاسۆ لەسەر پەیمانەکەی ماوە؟! ئەمن چ بکەم

ئاسۆ

بۆکان ٤ . ٥ .١٤۰۰ ‌

50- ئاسۆ 3

بارانی هاوین

لە گرمەی هەوری بارانڕێژ لە هاویندا خودا چ بکەم؟

بەقای بۆ کێ بووە دونیا؟ لە یاری بێ بەقا چ بکەم؟

لە مێژووی کوردی بەدبەختا نەپاشا بوو نە دەربارێ

ڕەقیب یاڕەببی ڕووی ڕەش بێ! لە کاخی شیعرییا چ بکەم

دەمم شل بوو ئەوەندەم زەمبی شیعری شەل، بەڕەسمی کرد

لە عەسرێکا کە بێ فەرقە کەنارە و بۆرییا چ بکەم

بەڵێ ژین خۆشە یەکسان بێ بەڵام کوا بۆ هونەر وایە؟

لە عەسرێکدا کە یەکسان بێ قسەی شاهـ و گەدا چ بکەم؟

منم ئەو شاعیرە ڕیندەی کە پاشای شیعری دڵداریم

حەیاناکەن حەسوودانم، لەشەخسی بێ حەیا چ بکەم؟

گەلێ هەن دژبەرن حەتتا کە ماهوارەش وە عاسمان خەی

منی عەرزی نشین ئیدی لە ئەستێرەی حەوا چ بکەم؟

بەلەعنەت بن ئەوانەی وا لەپاکی ڕەو دەکەن بێ خود

لەسەر سەفحەی مەجازیدا لە زوڵمی بێ خودا چ بکەم؟

ئەوەی وا تاڵ دەنۆشێ و شیرن ئەدوێ پاکی هاوڕێمن

لەوەی ڕیشەی لەژێر داری درۆ دا داکوتا چ بکەم

زەمان خۆی حاکمێ چاکە هەزاران ڕازی دەرخستوون

زەمان تا داوەری من بێ لە حوکمی ئەشقیا چ بکەم

سەرێ سەودای ئەوینی تیانەبێ هەر دژ بە ئاسۆیە

لە قەومی پووچ و بێکارە و هەواداری ڕیا چ بکەم

ئاسۆ

بۆکان پوشپەڕی ٩٩

51- ئاسۆ 4

چ بکەم

کە تۆ ڕۆیشتی جێت هێشتم، ئەمن هەر شین نەکەم چبکەم؟

لە ڕووی تاڵەی ڕەشم نامەی عەمەل ڕەنگین نەکەم چبکەم؟

ئەوەندە کاڵ و منداڵی ئەوینی تۆم لەپەنجادا

لەحوجرەی عەشقتا ئەمشە و کەمێ تەمرین نەکەم چبکەم؟

بە دڵتەنگی لە فرمێسکم دروس کەم جەوهەرێ ڕۆشن

لە نووسینی بە دووڕەنگی، ئەمن نەفرین نەکەم چبکەم

قەڵەم ڕەنگینەکان ئەمڕۆ دەمێ سوور و دەمێ شینن

لە داخی وان ئەگەر تەرکی خەت و نووسین نەکەم چبکەم؟

گەزیزەم کەوتە بەر سەرمای چلەی بێ ڕەحمی زستانی

ئەگەر شینی شنەی شەوبۆ و گوڵ و نەسرین نەکەم چبکەم؟

بەهارە و تازە کوێستانی سەرم خاڵخاڵی ناچێتۆ

لە داخی پایزی پیری، پەلەی هاوین نەکەم چبکەم؟

هەتا خوێن نەڕژێ لەم خاکە وڵامی ویستی کەس نادەن

بە فرمێسکی چەمی خوێنم وشەم خوێنین نەکەم چبکەم؟

گوڵی سوورم لە بەر تۆیە، ئەمن فەرهادی دەورانم

بەچێژی ئەشقی ئەم خاکە، وتەم شیرین نەکەم چبکەم؟

فیدای ئەو خاکە بێ ئاسۆ کە تۆی پەروەردەکرد بۆ من

دڵم بۆ عشقی ئەم زێدە ئەگەر پڕ تین نەکەم چبکەم؟

محەممەد سەعید نەجاڕی

ئاسۆ

 92 بۆکان

52- ئاسۆ 5

باغی بێ گوڵ

بە دڵ دڵدارێ نابینی، لە شاری بێ دڵان چبکەم؟

گوڵت تێدا نییە ئەی باخ! لە باخی بێ گوڵان چبکەم

چەمەن پاراوی خوێناوە و چناریش بەژنی چەمیاوە

نەڕۆم لەم شاره وێرانە ئەدی ئەهلی دڵان چبکەم؟

غەریبم، دەچمە هەر شوێنێ دەڵێی خەڵکی وڵاتی دیم

کەسم لێ بوونە بێگانە، لە هاوڕێ یی فڵان چبکەم؟

لە هەر کووچەی ڕەگی شارا دەچۆڕێ خوێنی خۆماڵی

دڵی شاریش بە دەس خەڵکە، لە شاری غافڵان چبکەم؟

ئەمن هەر بیستبووم جاران کە ئاسک وا سڵ و سرکە

لە سێبەر ڕەو دەکەن یاران، لە نێو کۆڕی سڵان چبکەم؟

دەڕۆم ئەم خاکە پیرۆزە هەزاران هێندە شیرین بێ

مڵەی تێدایە،ئاخر من لە نێو خاکی مڵان چبکەم؟

منی گۆزەی دڵم دایم  لە بۆتەی عیشقدا قاڵە

لە نێو خاوانی دڵ کاڵی،نەدیوی نێو کڵان چبکەم؟

بڕۆ سواره عەمەدرێژبی-کە نەشبووی-ئێره کەی باخە؟

کە شەوبۆ بۆنی خۆی نادا، لە بۆنی کاگڵان چبکەم؟

وەڕەز بوو ڕۆحی ئاسۆکەت ئەوەندە قومری ئاسایی

لە سەر پەلکی گوڵان ناڵی،لە ناڵەی سەرچڵان چبکەم؟

کۆتایی نییە... ماوییەتی